PJD Link dapat kelulusan prinsip Jemaah menteri, kelulusan dasar kerajaan Selangor - KKR

KUALA LUMPUR, 5 Julai- Cadangan Projek Petaling Jaya Dispersal Elevated Highway (PJD Link) telah mendapat kelulusan prinsip daripada Jemaah Menteri pada 12 Nov 2017.Kementerian Kerja Raya dalam kenyataan hari ini memaklumkan kelulusan berkenaan bagaimanapun tertakluk kepada rundingan lanjut mengenai cadangan teknikal, kewangan projek dan perjanjian konsesi ditandatangani pada 5 April lepas yang meletakkan syarat duluan iaitu Penilaian Kesan kepada Alam Sekeliling (EIA), Penilaian Impak Sosial (SIA) dan Penilaian Kesan Trafik (TIA) dilaksanakan syarikat terlebih dahulu sebelum perjanjian efektif dan projek boleh mula dibina.Menurut kenyataan itu, cadangan projek berkenaan juga telah mendapat kelulusan dasar kerajaan Selangor pada 3 Sept 2020 melalui mesyuarat Majlis Tindakan Ekonomi Negeri Selangor (MTES).“Objektif utama PJD Link adalah untuk menyuraikan kesesakan trafik bagi kawasan bandar raya Petaling Jaya dengan menyediakan sambungan-sambungan utama dengan jalan raya dan lebuh raya sedia ada.“Projek ini melibatkan ketersambungan dengan enam lebuh raya sedia ada dan lima laluan rel utama bagi mencapai objektif untuk menyuraikan trafik,” menurut kementerian itu sebagai maklum balas terhadap isu projek berkenaan dibangkitkan wakil penduduk terlibat yang disiarkan menerusi sebuah portal media, Ahad lepas.Kenyataan itu turut memaklumkan bahawa cadangan projek PJD Link telah mengambil kira ketersambungan dengan sistem pengangkutan awam dan sesi libat urus telah diadakan bersama Kementerian Pengangkutan dan Suruhanjaya Pengangkutan Awam Darat (SPAD).“Mengambil kira input kebolehlaksanaan daripada agensi serta pihak berkuasa berkaitan, PJD Link telah disenaraikan sebagai projek lebuh raya berpotensi untuk dilaksanakan secara penswastaan dalam Pelan Pembangunan Rangkaian Jalan Raya (HNDP) 2030 dan perancangannya telah diambil kira dalam Rancangan Tempatan (RT) pihak berkuasa tempatan (PBT) yang berkaitan.“Akhir sekali, Lembaga Lebuhraya Malaysia dan pihak syarikat juga bersedia mengadakan sesi libat urus dengan persatuan penduduk dan para pemimpin tempatan terlibat bagi memberikan penerangan dan menjawab isu-isu yang mungkin berbangkit daripada pelaksanaan projek ini,” jelas kenyataan itu.-BERNAMA

(PJD Link melibatkan ketersambungan dengan enam lebuh raya sedia ada dan lima laluan rel utama)


Johor catat 1,164 kes demam denggi dalam tempoh 6 bulan tahun ini

JOHOR BAHRU, 4 Julai- Sepanjang tempoh 1 Januari sehingga 25 Jun lepas, negeri ini merekodkan sebanyak 1, 164 kes demam denggi, kata Pengerusi Jawatankuasa Kesihatan dan Perpaduan negeri Ling Tian Soon.Menurutnya, seorang wanita tempatan berusia 29 tahun di Daerah Muar meninggal dunia akibat wabak berkenaan sehingga Minggu Epidemiologi (ME) ke-26/2022 "Daerah Johor Bahru mencatatkan bilangan kes tertinggi dengan 70 kes diikuti Kulai (lima), Segamat (empat) dan Batu Pahat serta Kota Tinggi masing-masing tiga kes," katanya menerusi kenyataan di sini pada Isnin.Tambahnya, jumlah terkumpul lokaliti wabak tersebut di negeri ini sehingga ME ke-26/2022  adalah 119 berbanding 125 dalam tempoh sama tahun lepas iaitu penurunan sebanyak lima peratus.Manakala, bagi Daerah Mersing dan Pontian mencatatkan dua kes, manakala Muar, Tangkak dan Kluang masing-masing satu kes.

(Pengerusi Jawatankuasa Kesihatan dan Perpaduan negeri Ling Tian Soon)


MB Kedah bergegas melawat penduduk terjejas banjir

(Muhammad Sanusi mendengar luahan Abd Rahman Said yang kehilangan tiga orang ahli keluarganya masih belum ditemui/FOTO FB Muhammad Sanusi)

BALING, 5 Julai - Menteri Besar Kedah, Datuk Seri Muhammad Sanusi Md Nor meninjau dan melawat penduduk yang terjejas banjir kilat di Pusat Penempatan Sementara (PPS) SMK Jerai sekitar 12.00 tengah malam tadi.Muhammad Sanusi berkesempatan mendengar luahan penduduk yang terjejas di daerah itu apabila mereka menggambarkan detik-detik cemas ketika cuba menyelamatkan diri dan keluarga masing-masing pada petang kelmarin.Antaranya, Abd. Rahman Said, 71, berkongsi kesedihannya bahawa dia bukan sahaja kehilangan rumah, malah tiga orang ahli keluarganya yang kini masih belum ditemui dalam tragedi kepala air di Kampung Iboi, di sini.Isterinya, Salmah Mat Akib, 53, anaknya Mohd Khairul Ikhwan, 14, dan menantunya Nurul Hanis Abu Hassan, 23, dihanyutkan dalam sekelip mata apabila kepala air melanda secara tiba-tiba.

(Muhammad Sanusi mendengar taklimat daripada polis/FOTO Facebook Muhammad Sanusi)

Beliau turut mendengar taklimat oleh agensi penyelamat dan meninjau sekitar kawasan terbabit.Turut berada di lokasi ialah anggota-anggota Exco Kerajaan Negeri Kedah, Datuk Najmi Ahmad (ADUN Kupang), Datuk Siti Ashah Ghazali (ADUN Merbau Pulas), & Nasir Idris (ADUN Bayu), serta Mejar Mansor (ADUN Kuala Ketil).


Tunku Azizah berkenan melawat CENTEXS

KUCHING, 4 Julai- Raja Permaisuri Agong Tunku Azizah Aminah Maimunah Iskandariah berkenan berangkat ke Pusat Kecemerlangan Teknikal Sarawak (CENTEXS) di sini.Ia merupakan lawatan pertama dalam siri lawatan empat hari Seri Paduka Baginda ke Kuching.Keberangkatan tiba Raja Permaisuri Agong pada pukul 3 petang diiringi Menteri Pembangunan Wanita, Kanak-kanak dan Kesejahteraan Masyarakat, Datuk Seri Fatimah Abdullah dan disambut isteri Speaker Dewan Undangan Negeri Sarawak, Puan Sri Datin Amar Fatimah Iskandar.Tunku Azizah yang meluangkan masa hampir dua jam di pusat berkenaan diberi penerangan mengenai perkembangan terkini serta produk-produk keluaran Akademi Teknologi Warisan dan Gastronomi CENTEXS.Pada lawatan tersebut, Raja Permaisuri Agong turut berpeluang menunjukkan kemahiran menjahit Baginda dalam satu demonstrasi menyulam kain tudung keringkam.

(Tunku Azizah berkenan mencuba bakat menyulam keringkam ketika melawat Akademi Teknologi Warisan dan Gastronomi CENTEXS)

Seri Paduka Baginda turut dipersembahkan dengan peragaan busana songket kontemporari dengan sentuhan moden oleh pereka fesyen tempatan, Datuk Raymond Jolly, Wan Bainun Wan Zaizodin, Datuk Asfarena Samion Mon dan Harizan Khaider.


Kerajaan sedia tambah kuota minyak masak paket bersubsidi

BENTONG, 4 Julai- Kerajaan sedia menambah kuota minyak masak paket bersubsidi bagi memastikan keperluan pasaran mencukupi.Jelas Timbalan Menteri Perusahaan Perladangan dan Komoditi, Datuk Seri Wee Jeck Seng, kuota yang diperuntukkan ketika ini berjumlah 730,000 tan metrik setahun.Bagaimanapun, pihaknya menerima aduan mengenai kekurangan bekalan minyak masak paket di pasaran.Isu tersebut akan diberi perhatian dan beliau akan memanjangkan perkara berkenaan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan lanjut."Kita tahu bahawa peruntukan itu setakat ini kita lihat tiada isu sebab untuk B40, RM2.50 itu tetap kita buat subsidi, tiada kekurangan.

Jadi bagi pandangan saya kalau benar tak cukup maka boleh tambah kuota itu, tiada isu, kerajaan boleh buat tambahan," katanya selepas merasmikan program Jelajah Agrikomoditi #KeluargaMalaysia, anjuran Lembaga Minyak Sawit Malaysia (MPOB) di sini.

(Datuk Seri Wee Jeck Seng, Timbalan Menteri Perusahaan Perladangan dan Komoditi)

Pada majlis tersebut, beliau menyampaikan Sijil Minyak Sawit Mampan Malaysia (MSPO) dan Skim Bantuan Integrasi berjumlah antara RM3,000 hingga RM15,000 kepada pekebun kecil.Kementerian melalui MPOB sedang berusaha merancakkan aktiviti pensijilan MSPO di seluruh negara melalui program latihan, taklimat dan promosi bagi sektor pekebun kecil .


12 sektor sempadan darat belum muktamad perjanjian

SEPANG, 4 Julai- Negeri-negeri yang masih belum memuktamadkan perjanjian persempadanan negeri diminta agar segera berbuat demikian.Menteri Tenaga dan Sumber Asli, Datuk Seri Takiyuddin Hassan berkata, terdapat 12 sektor sempadan darat melibatkan lapan negeri masih belum memuktamadkan perjanjian sempadan antara dua negeri.Jelas beliau, antara sektor tersebut ialah Pahang-Kelantan melibatkan jajaran sepanjang 272.7 kilometer; Perak-Selangor, 217.5 kilometer dan Johor-Pahang, 176.4 kilometer."Saya yakin dan percaya Jabatan Ukur dan Pemetaan Malaysia (JUPEM) sedang menguruskan antara negeri- negeri dan saya meminta JUPEM supaya mempercepatkan proses ini.Banyak perkara yang tidak selesai sekiranya sempadan ini tidak dimuktamadkan, satu dari segi penguatkuasaan pihak berkuasa tempatan (PBT), kemudian dari segi merancang pembangunan," katanya pada sidang media selepas merasmikan Majlis Menandatangani Perjanjian Sempadan Darat antara Negeri Selangor dan Negeri Sembilan di sini.

(Datuk Seri Takiyuddin Hassan, Menteri Tenaga dan Sumber Asli / Foto BERNAMA)

Mengenai sempadan Selangor dan Negeri Sembilan, Datuk Seri Takiyuddin berkata, ia meliputi jajaran sempadan darat dan sungai, bermula dari titik pertemuan sempadan antara tiga negeri iaitu Selangor, Negeri Sembilan dan Pahang serta berakhir di muara Sungai Sepang melibatkan jajaran sepanjang 111.9 kilometer.Menurutnya, JUPEM memulakan kerja penandaan dan pengukuran sempadan Selangor-Negeri Sembilan pada 5 Mei 2016 dan siap pada 17 Mac 2018.


Penilaian prestasi murid perlu kejujuran, bukan capai KPI semata-mata

GENTING HIGHLANDS, 4 Julai- Penilaian yang dilakukan oleh guru terhadap prestasi pendidikan murid bukan untuk mencapai Petunjuk Prestasi Utama (KPI) tertentu semata-mata.Malah, Menteri Kanan Pendidikan, Datuk Dr. Radzi Jidin berkata, ia merupakan asas bagi melahirkan modal insan yang mampu bersaing diperingkat dunia, selain dihormati atas sumbangan dan kepakaran mereka.Jelas beliau, kejujuran dan keikhlasan warga pendidik ketika membuat penilaian prestasi murid adalah perkara utama dalam pendidikan."Saya tak nafikan mungkin ada berlaku guru terpaksa menipu untuk mencapai KPI, namun setakat mana berlaku itu kita sedang lihat.Kita kena bekerjasama untuk memastikan supaya penilaian itu adalah ulasan sebenar untuk membolehkan kita sama-sama membina anak-anak itu," katanya pada sidang media selepas Majlis Perasmian Seminar Nasional Pengurusan dan Kepimpinan Pendidikan ke-29 di Institut Aminuddin Baki (IAB), di sini.

(Datuk Dr. Radzi Jidin, Menteri Kanan Pendidikan)

Tambah beliau, terdapat keperluan supaya pelbagai pihak bergerak seiring dalam konteks kepimpinan pendidikan bagi memahami perkara sebenar yang ingin dicapai.

"Sebab itu kita sedang dalam proses untuk membawa semua kepimpinan utama pendidikan supaya memahami bahawa kita kena bekerjasama untuk memastikan pendidikan ini bukan semata-mata untuk mencapai KPI tertentu.Apa sebenarnya yang kita ingin lahirkan daripada sistem pendidikan kita ini merupakan perkara asas yg paling penting kita kena jelaskan pada semua pihak," katanya lagi.


Lelaki bunuh isteri, bayi tiga bulan ditahan dalam keadaan tidak berpakaian

JOHOR BAHRU, 4 Julai- Polis menahan seorang lelaki selepas dipercayai membunuh isteri dan bayinya yang berusia tiga bulan di Bakar Batu, kira-kira 12.30 tengah hari tadi.Lelaki berusia 24 tahun itu ditahan pada pukul 2.45 petang di sekitar Permas Jaya, ketika sedang menunggang motosikal dalam keadaan tidak berpakaian.Ketua Polis Daerah Johor Bahru Selatan, ACP Raub Selamat berkata, polis merampas sebilah pisau pemotong daging dan sebuah motosikal."Suspek dipercayai mengelar isterinya berusia 26 tahun dan bayi lelaki mereka berusia tiga bulan sebelum melarikan diri," katanya menerusi kenyataan.

(Seorang lelaki menunggang motosikal dalam keadaan tidak berpakaian selepas dipercayai membunuh isteri dan bayinya)

Suspek akan dibawa ke Mahkamah Majistret Johor Bahru esok, untuk mendapatkan perintah reman.Kes disiasat mengikut Seksyen 302 Kanun Keseksaan.Orang awam yang mempunyai maklumat kejadian diminta menghubungi balai polis berhampiran atau pegawai penyiasat, ASP R. Kathiresh di talian 013-4472909.


Seorang jemaah haji meninggal dunia di tanah suci pada 25 Jun

MAKKAH, 4 Julai - Seorang jemaah haji lelaki berusia 62 tahun meninggal dunia ketika berada di tanah suci pada 25 Jun lalu.Menurut Menteri di Jabatan Perdana Menteri, Datuk Idris Ahmad kematian warga emas berkenaan disebabkan oleh jangkitan kuman yang teruk.Ketika ini 16 jemaah haji Malaysia menerima rawatan akibat pelbagai masalah kesihatan, dengan tiga daripadanya dirawat di Hospital Arab Saudi, manakala selebihnya di Pusat Rawatan TH.

(Menteri di Jabatan Perdana Menteri, Datuk Idris Ahmad)

"Saya dimaklumkan, malahan doktor-doktor kita telah pun ziarah dari bilik ke bilik. Ini satu perkara yang orang lain tidak lakukan, dan kita telah lakukan. Kita sendiri yang cari pelanggan. Untuk memastikan supaya jemaah Malaysia cergas daripada segi kesihatan," kata Idris di sini.Beliau menasihatkan jemaah agar sentiasa menjaga kesihatan diri terutama menjelang operasi masya’ir yang berbaki beberapa hari sahaja lagi.


22 pengeluar dan 305 premis pembungkusan semula minyak masak paket diaudit

KUALA LUMPUR, 4 Julai - Kerajaan mengerahkan pihak penguat kuasa untuk menggempur daripada peringkat kilang pembungkusan hingga ke sempadan negara bagi memastikan tidak berlaku sebarang penyelewengan minyak masak paket bersubsidi.Perdana Menteri, Datuk Seri Ismail Sabri Yaakob berkata, operasi akan dilaksana Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM) serta Angkatan Tentera Malaysia (ATM) itu bertujuan memastikan peruntukan subsidi minyak masak RM4 bilion tahun ini untuk mengurangkan beban Keluarga Malaysia tidak tiris dalam setiap peringkat rantaian serta sampai kepada pengguna."Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.Kerajaan akan melaksanakan operasi pengauditan dan pemutihan secara komprehensif, meliputi 22 pengeluar dan 305 premis pembungkusan semula minyak masak paket yang beroperasi di seluruh negara," kata Ismail dalam satu kenyataan.Terdahulu, Perdana Menteri mempengerusikan mesyuarat Majlis Tindakan Kos Sara Hidup Negara (NACCOL).Mesyuarat itu turut dihadiri beberapa Menteri Kabinet serta wakil daripada Jabatan Perangkaan Malaysia (DOSM), Institut Penyelidikan Ekonomi Malaysia (MIER), Institut Penyelidikan Khazanah (KRI), Majlis Tindakan Ekonomi Melayu (MTEM); Kongres Kesatuan Pekerja-Pekerja Dalam Perkhidmatan Awam (CUEPACS), Gabungan Persatuan-Persatuan Pengguna Malaysia (FOMCA) dan Persatuan Rantaian Peruncit Malaysia (MRCA).

Ismail berkata perangkaan semasa menunjukkan edaran minyak masak paket bersubsidi di dalam negara berjumlah 60,000 tan metrik sebulan adalah melebihi daripada penggunaan isi rumah dalam negara.Pada 22 Jun lepas, Perdana Menteri mengumumkan kerajaan mengekalkan subsidi minyak yang telah bermula sejak Jun 2007 bagi minyak masak paket berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.00.Katanya mesyuarat yang menyaksikan lima kertas kerja dibentangkan juga bersetuju sekuriti makanan dijadikan keutamaan dalam konteks Keselamatan Dalam Negeri bagi mengatasi masalah itu yang menyebabkan peningkatan kos sara hidup Keluarga Malaysia.Selain itu, katanya kerajaan akan memperhebat Program Jualan Keluarga Malaysia (PJKM) sepanjang masa dengan jualan barangan keperluan asas pada harga lebih murah yang bakal melibatkan kerjasama strategik bersama Ahli Parlimen, Ahli Dewan Undangan Negeri dan Pihak Berkuasa Tempatan serta diperluas ke Institusi Pengajian Tinggi (IPT) di seluruh negara.Beliau berkata program yang akan diterajui bersama KPDNHEP, Kementerian Pertanian dan Industri Makanan, Kementerian Usahawan dan Koperasi serta Kementerian Wilayah Persekutuan turut dilaksanakan dalam konsep bergerak."Kerajaan akan turut memperkenalkan Menu Keluarga Malaysia di restoran-restoran koperasi dan kafeteria serta premis jualan makanan di IPT sebagai alternatif bagi mendapatkan hidangan pagi, tengah hari dan malam pada harga yang berpatutan."Kerajaan sentiasa mendengar keluhan Keluarga Malaysia dan berusaha untuk memastikan cabaran kos sara hidup dapat dihadapi dengan sebaik mungkin," katanya. - BERNAMA


KUALA LUMPUR, 4 Julai- Empat produk kosmetik dikesan mengandungi racun berjadual seperti merkuri, hydroquinone dan tretinoin.Ketua Pengarah Kesihatan, Tan Sri Dr Noor Hisham Abdullah menerusi kenyataan memaklumkan, produk terlibat ialah Biela Beauty Glowing Night Cream, BL Skincare Day Cream 1, BL Skincare Day Cream 2 dan BL Skincare Night Cream."Bahagian Regulatori Farmasi Negara (NPRA), Kementerian Kesihatan (KKM) ingin menggesa orang awam untuk mengelak daripada membeli dan menggunakan produk-produk kosmetik tersebut.Notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia," menurut kenyataan itu.

(Salah satu produk kosmetik yang dikesan mengandungi racun berjadual/Foto FB KKM)

Jelas beliau, hydroquinone dan tretinoin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan. Penggunaan produk yang mengandungi bahan-bahan tersebut tanpa pengawasan boleh menyebabkan kesan sampingan yang tidak diingini."Penggunaan tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.Merkuri dilarang di dalam produk kosmetik kerana boleh memudaratkan kesihatan kerana ia boleh diserap masuk ke dalam badan dan menyebabkan kerosakan pada buah pinggang dan sistem saraf, Ia juga boleh mengganggu perkembangan otak kanak-kanak yang masih kecil atau yang belum dilahirkan," katanya lagi.Sehubungan itu Tan Sri Dr. Noor Hisham menggesa penjual dan pengedar supaya menghentikan penjualan dan pengedaran produk kosmetik tersebut dengan serta-merta kerana melanggar Peraturan-Peraturan Kawalan Dadah dan Kosmetik 1984.


12 individu mengaku bersalah tawar pinjaman tidak wujud, didenda RM3,000 seorang

BUKIT MERTAJAM, 4 Julai- 12 individu termasuk tiga wanita masing-masing didenda RM3,000 selepas mengaku bersalah di Mahkamah Majistret Bukit Mertajam atas pertuduhan menawarkan pinjaman tidak wujud.  Kesemua tertuduh berusia antara 19 hingga 29 tahun membuat pengakuan itu selepas pertuduhan dibacakan di hadapan Majistret Mohd Harith Mohd Mazlan. Mengikut pertuduhan, mereka didakwa bersama-sama adalah pihak satu pakatan jahat dengan melakukan perbuatan salah di sisi undang-undang iaitu menawarkan pinjaman tidak wujud.  Kesalahan itu didakwa dilakukan di A-18-Tower A Kondominium BM City Jalan Perda, Daerah Seberang Perai Tengah pukul 12.45 tengah hari pada 15 Jun 2022.  Mereka didakwa melakukan kesalahan itu di bawah Seksyen 120B (2) Kanun Keseksaan dan dibaca mengikut Seksyen 34 kanun keseksaan yang memperuntukkan hukuman penjara maksimum enam bulan atau denda atau kedua-duanya.  Pendakwaan dikendalikan Timbalan Pendakwa Raya, Mohammad Syafiq Nasrullah Saleem Ali.  Kesemua tertuduh diwakili peguam, Benjamin Tan Yi Bin.  Terdahulu semasa prosiding, Mohammad Syafiq Nasrullah memohon mahkamah menjatuhkan hukuman setimpal kerana kesan kesalahan membabitkan orang awam selain sebagai pengajaran kepada tertuduh dan orang ramai.  Bagaimanapun, Benjamin memohon hukuman diringakan kerana kesemua tertuduh diletakkan dalam tahanan lokap selama 19 hari dan boleh dianggapkan sebagai satu hukuman selain ia merupakan kesalahan pertama mereka.

Selain itu, Benjamin turut memaklumkan rata-rata anak guamnya pengganggur disebabkan pandemik COVID-19 dan ada antara mereka merupakan pelajar kolej serta pekerja kilang yang berpendapatan rendah.  Mahkamah kemudian menjatuhkan hukuman denda RM3,000 seorang terhadap semua tertuduh dan jika gagal membayarnya akan dipenjara selama enam bulan.


Agong berkenan berangkat melawat MINDEF

KUALA LUMPUR, 4 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Kementerian Pertahanan (MINDEF) bagi sesi lawatan rasmi.Keberangkatan tiba Seri Paduka Baginda di Wisma Pertahanan pada pukul 11 pagi disambut Menteri Kanan Pertahanan, Datuk Seri Hishammuddin Tun Hussein, Timbalan Menteri Pertahanan, Datuk Seri Ikmal Hisham Abdul Aziz, Ketua Setiausaha Kementerian Pertahanan, Datuk seri Muez Abd Aziz dan Panglima Angkatan Tentera, Jeneral Tan Sri Affendi Buang. Nyanyian lagu Negaraku dialunkan oleh Gabungan Pancaragam Pusat Regimen Askar Melayu Diraja.Baginda kemudian menerima Tabik Hormat Diraja dan memeriksa Kawalan Kehormatan Utama Batalion Pertama Rejimen Askar Melayu Diraja terdiri daripada 4 pegawai serta 103 anggota yang diketuai Mej Nurul Fauzan Md Sabri.

(Al-Sultan Abdullah berkenan memberi tabik hormat kepada Kawalan Kehormatan Utama Batalion Pertama Rejimen Askar Melayu Diraja ketika lawatan rasmi Baginda ke MINDEF / Foto BERNAMA)

Al-Sultan Abdullah seterusnya mencemar duli menandatangani buku lawatan sambil disaksikan Datuk Seri Hishammuddin dan Jeneral Tan Sri Affendi.Yang di-Pertuan Agong meneruskan agenda lawatan dengan mendengar taklimat daripada kepimpinan tertinggi MINDEF selama dua jam berkenaan Pelan Pemulihan Aset Littoral Combat Ship (LCS), Pindaan Akta Lembaga Tabung Angkatan Tentera (LTAT), agenda memperkasakan Veteran ATM dan Pengoperasian Pasukan Udara Tentera Darat (PUTD).Baginda kemudian mencemar duli meluangkan masa bermesra dan berswafoto bersama warga MINDEF. Yang di-Pertuan Agong berangkat meninggalkan majlis pada pukul 2.30 petang.


MAFI labuhkan 212 tukun pelbagai jenis, tingkatkan sumber makanan dalam sektor perikanan

PASIR PUTEH, 4 Julai- Sebanyak 212 buah tukun pelbagai jenis telah dilabuhkan Jabatan Perikanan Malaysia dengan nilai RM3 juta di seluruh negeri Kelantan sejak 2007 hingga kini adalah sebagai usaha meningkatkan sumber perikanan dan menjamin sekuriti makanan negara. Timbalan Menteri Pertanian dan Industri Asas Makanan 2, Datuk Dr. Nik Muhammad Zawawi Salleh berkata tukun tiruan didapati meningkatkan pembiakan ikan sejak beberapa tahun lalu dan antara tukun yang biasa dilabuhkan adalah tukun jenis konservasi dan tukun tiruan rekreasi. Katanya, Jabatan Perikanan Malaysia akan membina dan melaksana program serta melakukan kerja-kerja melabuhkan tukun tiruan secara berterusan dari semasa ke semasa pada masa hadapan sekali gus memastikan sumber perikanan negara sentiasa mampan.  "Alhamdullah, MAFI akan mengambil kira kawasan-kawasan yang menjadi tempat pembiakan ikan di laut. Di kawasan tersebut, kita labuhkan tukun ini dan ia menjadi pembiakan kepada ikan di kawasan zon berkenaan," kata beliau pada sidang media selepas Program Melabuh Tukun Tiruan (Konservasi) Negeri Kelantan Jabatan Perikanan Malaysia 2022 di perairan Tok Bali, hari ini. Hadir sama, Pengarah Jabatan Perikanan Negeri Kelantan, Nazri Ishak dan Exco Pertanian Industri Asas Tani, Bioteknologi, Teknologi Hijau dan Alam Sekitar Kelantan, Tuan Mohd Saripudin Tuan Ismail. Tambah beliau lagi, pelbagai manfaat lain bagi pembinaan tukun tiruan ini antaranya mewujudkan kawasan agro pelancongan untuk aktiviti perikanan rekreasi dan selam skuba serta menghalang dan mengawal aktiviti tangkapan pukat tunda di pesisiran pantai. Selain itu, Datuk Dr Nik Zawawi berkata kehadiran tukun tiruan turut mengekang aktiviti bot pukat tunda yang menjejaskan ekosistem laut.

(Datuk Dr. Nik Muhammad Zawawi dalam sidang media selepas Program Melabuh Tukun Tiruan (Konservasi) Negeri Kelantan Jabatan Perikanan Malaysia 2022 di perairan Tok Bali)


'Jangan buat sebarang kenyataan berhubung perbicaraan kes Syed Saddiq'

KUALA LUMPUR, 4 Julai - Pesuruhjaya Kehakiman, Datuk Azhar Abdul Hamid mengingatkan semua pihak untuk tidak membuat sebarang kenyataan berhubung perbicaraan kes yang dihadapi Syed Saddiq Syed Abdul Rahman.Ahli Parlimen Muar itu berdepan empat pertuduhan pecah amanah serta pengubahan wang haram.  Azhar membuat teguran itu selepas Timbalan Pendakwa Raya, Datuk Wan Shaharuddin Wan Ladin memaklumkan bahawa satu laporan polis dibuat terhadap Peguam Lim Wei Jit selepas beliau mendedahkan pembelaan tertuduh dalam sidang media pada 21 Jun lalu.

(Syed Saddiq hadir di Mahkamah Tinggi)

Peguam Hajian Omar yang mewakili Ahli Parlimen Muar itu bagaimanapun, memohon maaf atas keterlanjuran terbabit dan memaklumkan perkara itu tidak akan berulang lagi.  Sebelum ini, laporan polis dibuat seorang pegawai Suruhanjaya Pencegahan Rasuah Malaysia pada 24 Jun membabitkan satu video yang dimuat naik di Youtube yang mendakwa pertuduhan dihadapi Syed Saddiq itu, bermotif politik.  Perbicaraan dihadapan Azhar bersambung.


MATRADE tambah baik garis panduan etrade 2.0, tingkatkan penyertaan PMKS

KUALA LUMPUR, 4 Julai- Perbadanan Pembangunan Perdagangan Luar Malaysia (MATRADE) menambah baik garis panduan program eTRADE 2.0 dikhususkan untuk Perusahaan Mikro, Kecil dan Sederhana Malaysia (PKS).Ini bagi menggalakkan lebih banyak PKS menyertai program pemacu eksport menerusi platform e-dagang.Penambahbaikan melibatkan kriteria kelayakan yang kemas kini bagi dua skim inisiatif pemudah cara eksport.Langkah itu selepas mengambil kira keperluan PKS mempelbagaikan pasaran dan meningkatkan eksport melalui kehadiran dalam pelbagai pasaran e-dagang rentas sempadan.Di bawah Program e-TRADE 2.0, PKS tempatan ditawarkan dua skim inisiatif pemudah cara eksport iaitu Skim Onboarding dan Skim Pemasaran Digital dan Latihan (DMT).Menerusi Skim Onboarding, PKS yang layak boleh menggunakan peruntukan sehingga RM5,000 dalam bentuk bayaran balik bagi menampung perbelanjaan platform e-dagang mereka.Bagi Skim DMT, PKS yang memenuhi syarat akan menerima sehingga RM20,000 untuk perbelanjaan bagi aktiviti pemasaran digital serta program latihan e-dagang.

Bangunan Perbadanan Pembangunan Perdagangan Luar Malaysia (MATRADE)

Menurut MATRADE, inisiatif ini bertujuan melonjakkan eksport melalui pasaran e-dagang rentas sempadan bermula dengan Program eTRADE berdasarkan Rancangan Malaysia Ke-11 dari 2017 hingga 2020 yang telah memberi manfaat kepada 3,358 PMKS dan menjana hasil eksport bernilai lebih RM300 juta.Layari www.matrade.gov.my/en/export-to-the-world/trade-facilitationpage/etrade-programme untuk mendapatkan maklumat lanjut.


Kes HFMD di Pahang meningkat 19 kali ganda

KUANTAN, 4 Julai- Kes Penyakit Tangan, Kaki dan Mulut (HFMD) di Pahang merekodkan peningkatan 19 kali ganda sejak awal Januari sehingga kelmarin.Pengarah Jabatan Kesihatan Negeri Pahang (JKNP), Datuk Dr. Nor Azimi Yunus menerusi kenyataannya berkata, 4,555 kes direkodkan berbanding 239 kes bagi tempoh sama tahun lalu."Bagaimanapun penurunan sebanyak 43 peratus direkodkan bagi kes HFMD dalam tempoh 26 Jun hingga kelmarin, iaitu sebanyak 92 kes berbanding 160 kes pada minggu sebelumnya.Daripada 4,555 kes, sebanyak 175 kes atau 3.9 peratus adalah kes yang dikenal pasti hasil daripada penularan yang berlaku di taska, tadika dan prasekolah, manakala 4,380 kes atau 96.1 peratus berlaku secara sporadik," menurut kenyataan itu.

(Datuk Dr. Nor Azimi Yunus, Pengarah JKNP)

Setakat 2 Julai lalu, 36 daripada 1,661 premis yang diperiksa telah diarah tutup mengikut Akta Kawalan Penyakit Berjangkit 1988."Kes HFMD paling banyak dikesan dalam kalangan kanak-kanak berusia enam tahun ke bawah iaitu sebanyak 4,058 kes atau 89.1 peratus.Diikuti kumpulan usia 7 hingga 12 tahun sebanyak 417 kes atau 9.1 peratus dan 80 kes atau 1.8 peratus berlaku dalam kalangan individu berusia lebih 12 tahun," katanya lagi.Majoriti kes HFMD pulih tanpa rawatan dan hanya 109 kes atau 2.4 peratus yang dimasukkan ke hospital untuk pemantauan lanjut.


Bekas calon tertua PRU, Tok Mun meninggal dunia

KUALA TERENGGANU, 4 Julai- Bekas calon tertua bagi dua Pilihan Raya Umum (PRU) terdahulu iaitu ke-12 dan 13, Maimun Yusof atau lebih dikenali sebagai Tok Mun meninggal dunia akibat sakit tua di rumahnya Kampung Sungai Atas Tol di Kuala Terengganu pukul 3.30 petang semalam. Arwah sebelum ini bertanding sebagai calon bebas merebut kerusi Parlimen Kuala Terengganu dalam kedua-dua PRU tersebut tetapi gagal dan hilang wang pertaruhan.  Salah seorang cucunya, Tuan Norazlina Tuan Lah, 51, memaklumkan kesihatan arwah neneknya itu merosot sejak empat bulan lalu selepas disahkan menghidap sakit buah pinggang.  Mereka sekeluarga juga baru menyambut ulang tahun kelahiran Tok Mun yang ke-103 pada 24 Jun lalu.  Solat jenazah arwah Tok Mun disembahyangkan di Masjid Atas Tol sebelum dibawa untuk pengebumian di Tanah Perkuburan Islam Kampung Atas Tol, Kuala Terengganu pada pukul 10.15 pagi tadi.

(Jenazah Allahyarhamah Maimun Yusof disemadikan di Tanah Perkuburan Islam Kampung Atas Tol, Kuala Terengganu pagi tadi)


Lebih 1.6 juta kenderaan dijangka guna KLK, 704,000 kenderaan guna LPT1 menjelang Aidiladha

KUALA LUMPUR, 4 Julai- ANIH Berhad menjangkakan lebih 1.6 juta kenderaan bakal menggunakan Lebuh Raya Kuala Lumpur–Karak (KLK) dan 704,000 di Lebuh Raya Pantai Timur Fasa 1 (LPT1) hujung minggu ini sempena sambutan Aidiladha.ANIH Berhad sedia menambah petugas-petugas dan anggota sebagai persediaan pengaktifan lorong-lorong tambahan jika berlaku peningkatan trafik.Pengurus Besar Kanan ANIH Berhad, Radzimah Mohd Radzi menerusi kenyataan memaklumkan pihaknya akan mempertingkatkan tahap persedian seluruh fasiliti lebuh raya termasuk menjamin tahap kebersihan terbaik di semua Hentian Sebelah dan Kawasan Rehat (R&R).Selain itu, Jadual Cadangan Perjalanan (TTA) tetap dikeluarkan sebagai peringatan di setiap musim perayaan bagi menjamin keselesaan pengguna.

Berdasarkan trend hujung minggu yang stabil sejak awal tahun, purata harian hujung minggu bagi lebuh raya KLK adalah sebanyak 161,000 manakala jumlah kenderaan di LPT1 pula direkodkan sebanyak 65,000 kenderaan.Pengguna boleh merujuk laman sosial rasmi Lembaga Lebuh Raya Malaysia atau ANIH Berhad untuk mendapat maklumat tepat dan terkini mengenai lebuh raya KLK dan LPT1.


Pusat temu duga SPA ketiga di UTC dibuka

KANGAR, 4 Julai- Pusat Temu Duga Suruhanjaya Perkhidmatan di Pusat Transformasi Bandar (UTC) Kangar menjadi pusat ketiga seumpamanya dibuka di UTC selepas Perak dan Pulau Pinang.Sehingga kini, SPA telah mempunyai sejumlah 17 Pusat Temu Duga di seluruh negara.Pengerusi Suruhanjaya Perkhidmatan Awam, Tan Sri Datuk Seri Utama Zainal Rahim Seman berkata, semua pusat-pusat temu duga kecuali Sabah dan Sarawak dilengkapi Sistem Pendaftaran Temu Duga (IREG) yang dapat meningkatkan urusan temu duga dengan lebih efisyen, sistematik dan efektif.Dari tahun 2021 hingga Mei 2022, seramai 6,654 calon temu duga melibatkan pelbagai jawatan dan gred telah dilaksanakan di Negeri Perlis.Beliau memaklumkannya pada Majlis Perasmian Pusat Temu Duga Suruhanjaya Perkhidmatan Awam di UTC Perlis.Suruhanjaya Perkhidmatan Awam melaksanakan proses temu duga menerusi dua kaedah iaitu secara bersemuka dan secara maya bagi membolehkan calon-calon seluruh negara menghadiri temu duga perjawatan.Setiap tahun antara 14,000 hingga 15,000 calon menghadiri temu duga yang dilaksanakan Suruhanjaya Perkhidmatan Awam di 17 pusat temu duga.

(Pengerusi SPA, Tan Sri Datuk Seri Utama Zainal Rahim Seman merasmikan Pusat Temu Duga Suruhanjaya Perkhidmatan Awam di UTC Perlis)


Sistem Geo-Tanaman, Geo-Tanih perkukuh rantaian sistem makanan negara

SHAH ALAM, 4 Julai- Kerajaan memperkenalkan Sistem Geo-Tanaman dan Sistem Geo-Tanih yang dibangunkan Jabatan Pertanian untuk membantu para petani memperkukuhkan rantaian sistem makanan negara terutamanya dalam subsektor tanaman makanan supaya lebih efisien dan lestari bagi mengurangkan impak akibat krisis makanan.Justeru itu, Menteri Pertanian dan Industri Makanan Datuk Seri Dr Ronald Kiandee menyeru semua pemain industri untuk mengambil peluang mendaftar dengan Sistem Geo-Tanaman dan mengguna pakai Sistem Geo-Tanih untuk perancangan pembangunan pertanian yang lebih efisien yang impaknya akan memberi kesan secara langsung kepada sektor pertanian negara.Katanya sistem ini diyakini dapat memberi manfaat kepada para petani dan pemborong dalam merancang pengeluaran hasil tanaman makanan mengikut permintaan dan penawaran serta membuka ruang pasaran untuk dimanfaatkan sepenuhnya oleh pemain industri makanan. “Padanan pasaran atau e-dagang secara terus di antara usahawan tani dengan pengeksport juga boleh dicapai secara dalam talian melalui Sistem Geo-Tanaman. Sistem ini menjimatkan kos, mesra pengguna, interaktif, mudah difahami dan boleh diakses oleh semua pemegang taruh termasuk jabatan atau agensi lain,” katanya dalam ucapan pada majlis pelancaran Sistem Geo-Tanaman dan Sistem Geo-Tanih.Teks ucapan beliau dibacakan oleh Timbalan Ketua Setiausaha (Dasar) Kementerian Pertanian dan Industri Makanan (MAFI) Azah Hanim Ahmad. Turut hadir Ketua Pengarah Jabatan Pertanian Malaysia Datuk Zahimi Hassan.Sementara itu, Zahimi berkata sistem Geo-Tanaman boleh diakses melalui web dan telefon bimbit bukan sahaja untuk mendapatkan maklumat geospatial tanaman makanan negara malah pengguna sistem boleh mengurus dan menganalisis maklumat dan data guna tanah Semenanjung Malaysia serta Wilayah Persekutuan Labuan.“Sistem Geo-Tanaman merupakan satu sistem dibangunkan menggunakan konsep 'seni bina berorientasikan perkhidmatan’ mengandungi dua objektif utama iaitu menyokong data Imbangan Perdagangan (BOT) Tanaman Makanan dalam mengatasi lambakan sayur-sayuran dan buah-buahan tempatan dan kemasukan sayur-sayuran serta buah-buahan import.Objektif kedua pula adalah bagi membangunkan Pangkalan Data Geospatial Inventori Tanaman Negara bersepadu yang teratur, lancar dan sentiasa dikemas kini ke arah Transformasi Pertanian Digital,” katanya.Bagi sistem Geo-Tanih, Zahimi berkata ia dibangunkan untuk memudahkan carian jenis tanah dan kesesuaian tanaman bagi setiap lokasi dengan penggunaan sistem dalam talian dan ia dapat mengakses maklumat tanah yang dicerap di lapangan melalui aktiviti siasatan tanah dan boleh diperoleh dalam bentuk bercetak atau digital,” katanya.Katanya melalui kedua-dua sistem ini, kecekapan penyampaian perkhidmatan kepada golongan sasar juga dapat ditingkatkan apabila maklumat dan data tanah yang sahih, tepat dan tersedia segalanya berada di hujung jari.

(Timbalan Ketua Setiausaha (Dasar) MAFI, Azah Hanim Ahmad mewakili Datuk Seri Dr Ronald Kiandee merasmikan pelancaran Sistem Geo-Tanaman dan Sistem Geo-Tanih)


Kempen JomPAY & Win! 2022 tawar hadiah lumayan buat peminjam PTPTN

KUALA LUMPUR, 4 Julai- Perbadanan Tabung Pendidikan Tinggi Nasional (PTPTN) dengan kerjasama Ambank (M) Bhd dan Payments Network Malaysia (PayNet) menganjurkan Kempen JomPAY & Win! 2022.Ketua Eksekutif PTPTN, Ahmad Dasuki Abdul Majid berkata penyertaan kempen ini perlukan peminjam PTPTN membuat bayaran balik antara 1 Julai hingga 30 Sept 2022 dengan nilai minimum RM100 melalui JomPAY untuk melayakkan peminjam mendapat satu cabutan dan penyertaan secara automatik.“Kempen ini menawarkan hadiah wang tunai dalam bentuk bayaran balik pinjaman PTPTN dengan keseluruhan hadiah sebanyak RM61,000 kepada 25 orang pemenang bersempena Sambutan Jubli Perak 25 Tahun PTPTN.“Pemenang utama berpeluang memenangi hadiah berjumlah RM25,000, tempat kedua RM15,000 dan tempat ketiga RM10,000. Hadiah sagu hati turut disediakan kepada 22 pemenang dengan setiap pemenang akan menerima RM500,” katanya dalam kenyataan hari ini.

Ahmad Dasuki berkata kemudahan saluran dalam talian ini adalah selaras dengan Teras Strategik ke-5, Pelan Strategik PTPTN 2021-2025 dengan memperkasakan organisasi ke arah pendigitalan bagi memastikan penyampaian perkhidmatan kepada pelanggan tidak terjejas dan sentiasa berada di tahap terbaik.PTPTN berharap dengan penganjuran kempen ini akan memberi peluang kepada para peminjam untuk membuat bayaran balik secara konsisten melalui JomPAY.Untuk maklumat lanjut mengenai Kempen JomPAY & Win! 2022 layari portal rasmi di www.ptptn.gov.my dan muat turun aplikasi myPTPTN untuk mendapatkan perkhidmatan PTPTN.- BERNAMA


Ibadah korban, umat Islam perlu laksanakan prosedur selewat-lewatnya Khamis ini - JPV

ALOR SETAR, 4 Julai- Umat Islam di Kedah yang berhasrat untuk melaksanakan ibadah korban tahun ini diminta supaya membuat pendaftaran ternakan dan mendapatkan kebenaran untuk pemindahan ternakan di Pejabat Perkhidmatan Veterinar di setiap daerah selewat-lewatnya Khamis ini.Ia bagi mengelakkan timbul sebarang kesulitan ketika hendak melaksanakan ibadah tersebut.Pengerusi Jawatankuasa Pertanian dan Industri Makanan Negeri Kedah, Datuk Azman Nasrudin berkata Jabatan Perkhidmatan Veterinar (JPV) Negeri Kedah telah menyediakan prosedur permohonan untuk pelaksanaan ibadah tersebut agar selaras dengan peruntukan undang-undang sedia ada. Ia bagi memastikan ternakan yang sihat sahaja disembelih dan mengurangkan risiko berlakunya kejadian wabak penyakit ternakan setiap kali selepas musim perayaan. "Kegagalan untuk mendaftarkan ternakan iaitu lembu dan kerbau merupakan satu kesalahan dibawah Enakmen Pendaftaran Kerbau Lembu Negeri Kedah (pindaan pertama 1990) dan boleh dikompaun tidak lebih RM300," kata Datuk Azman kepada pemberita RTM ketika ditemu bual.

Selain itu, melakukan pemindahan ternakan seperti lembu, kerbau, kambing dan bebiri tanpa kebenaran bertulis yang sah daripada Pengarah Perkhidmatan Veterinar atau Pihak Berkuasa Veterinar yang telah diberikan kuasa olehnya juga merupakan satu kesalahan. Mereka yang terlibat boleh didakwa dibawah Akta Binatang 1953 (pindaan 2013) dan boleh dikenakan denda tidak melebihi RM15,000. Umat Islam di Malaysia akan menyambut Hari Raya Aidiladha pada 10 Julai ini iaitu bersamaan 10 Zulhijjah 1443 Hijrah.Ibadah korban akan dilaksanakan selama empat hari bermula daripada tarikh tersebut.


Pelancaran Inisiatif Malaysia Digital, kukuhkan sektor ekonomi digital

KUALA LUMPUR, 4 Julai- Inisiatif Malaysia Digital yang bakal dilancarkan Perdana Menteri hari ini adalah isyarat kepada dunia bahawa Malaysia bersiap siaga meletakkan negara di hadapan dalam sektor ekonomi digital.Menteri Komunikasi dan Multimedia, Tan Sri Annuar Musa berkata, negara yang mengambil peluang membuat pelarasan dari segi mekanisme dan keupayaan menghadapi ekosistem ekonomi digital pasca pandemik COVID-19 akan berada di hadapan dalam persaingan sejagat. Jelas beliau, amat bertepatan bagi Perbadanan Ekonomi Digital Malaysia (MDEC) untuk memberikan fokus bukan sahaja penghargaan kepada pemain industri ekonomi digital, tetapi memberi fokus penekanan baharu bermula dari sekarang bagi 25 tahun akan datang.Sehingga Disember 2020 selepas penubuhan MDEC 25 tahun lepas, MDEC telah berjaya menarik pelaburan bernilai lebih RM384 bilion, menjana pendapatan hampir RM600 bilion, mencatatkan jumlah eksport RM212 bilion dan seterusnya mewujudkan lebih 180,000 peluang pekerjaan bernilai tinggi.

(Menteri Komunikasi dan Multimedia, Tan Sri Annuar Musa)

Komitmen MDEC dalam memacu sektor e-dagang menyaksikan nilai transaksi e-dagang negara mencecah RM1 trilion buat pertama kali pada 2021, iaitu peningkatan lebih 20% berbanding 2020.Beliau berkata demikian pada Majlis Penyampaian Anugerah Penghargaan Industri Ekonomi Digital Malaysia sempena Sambutan Jubli Perak MDEC di ibu negara.


Perdana Menteri dijadual memulakan kunjungan rasmi ke Turkiye esok, melawat ISG yang diuruskan MAHB

ISTANBUL, 4 Julai- Perdana Menteri dijadual tiba di Istanbul esok bagi memulakan kunjungan rasmi beliau.  Sebaik mendarat, Datuk Seri Ismail Sabri akan melawat lapangan terbang antarabangsa Sabiha Gokcen (ISG) yang diuruskan oleh Malaysia Airports Holdings Berhad (MAHB).  "Pada masa ini MAHB telah melabur kira-kira 500 juta euro dalam ekuiti untuk menguruskan Istanbul Sabiha Gokcen airport, pada masa ini juga MAHB sedang berbincang dengan kerajaan Turki dalam usaha untuk menambahkan kerjasama dalam mendapatkan projek-projek pengembangan airport. "Jika ini berlaku, MAHB akan tambah pelaburan tersebut bagi mengembangkan operasi di negara ini,"kata Sazali Mustafa, Duta Malaysia ke Turkiye.  ISG adalah lapangan terbang kendalian MAHB sepenuhnya di Turki yang memiliki kapasiti 41 juta penumpang setahun.  Ketika ini, ia menyumbang 25 peratus kepada hasil pendapatan syarikat.  Menerusi kenyataannya sebelum ini, MAHB menjangkakan operasi Lapangan Terbang Antarabangsa ISG kembali pulih seperti sebelum penularan COVID-19 menjelang 2025.

(Duta Malaysia ke Turkiye,  Sazali Mustafa)


Malaysia-Turki perkukuh kerjasama dalam industri aeroangkasa, pertahanan dan ekonomi

ISTANBUL, 4 Julai- Malaysia dan Turki bakal memperkukuhkan kerjasama dalam industri aeroangkasa, pertahanan dan ekonomi.Perdana Menteri Datuk Seri Ismail Sabri dan Presiden Recep Tayyip Erdogan bakal bertemu buat julung kalinya di Ankara Khamis ini. Pertemuan antara Datuk Seri Ismail Sabri dan Erdogan bakal membuka peluang kedua-dua negara meneliti perkembangan pelaksanaan deklarasi bersama mengenai rangka kerja kerjasama strategik yang dimeterai pada 2014.  Malaysia dan Turki dijangka memuktamadkan 15 Memorandum persefahaman (MoU) dan surat niat (LOI) sempena lawatan rasmi Perdana Menteri.

(Perdana Menteri, Datuk Seri Ismail Sabri)

Ia meliputi kerjasama pendidikan, kesihatan, media dan komunikasi, pelancongan kesihatan serta kerjasama perniagaan.  Pada 2021, Turki merupakan rakan dagangan ketiga terbesar Malaysia di rantau berkenaan dengan perdagangan bernilai RM16.97 bilion, manakala projek-projek yang telah dilaksanakan bernilai RM444.59 juta.


Keputusan SVM, PASM hari ini

KUALA LUMPUR, 4 Julai- Keputusan peperiksaan Sijil Vokasional Malaysia (SVM) Semester 4 Sesi 2/2021 dan Pentaksiran Alternatif Sekolah Menengah (PASM) tahun 2021 dikeluarkan hari ini.Perkara itu dimaklumkan Lembaga Peperiksaan Kementerian Pendidikan menerusi satu kenyataan media."Slip keputusan peperiksaan bagi calon SVM Semester 4 dan pelaporan PASM bagi murid berkeperluan pendidikan khas (MBPK) boleh diperoleh daripada kolej vokasional atau sekolah masing-masing bermula pukul 10.00 pagi ini," menurut kenyataan itu.


Nelayan disaran jadi mata, telinga bendung aktiviti pencemaran

(Tuan Ibrahim pada Majlis Pelancaran Projek Pemulihan Muara Sungai Merchang dan Projek Pengawalan Hakisan Pantai di Marang)

MARANG, 4 Julai- Golongan nelayan disaran menjadi mata dan telinga kepada pihak berkuasa bagi membendung aktiviti pencemaran di perairan negara. Laporan awal daripada mereka penting untuk membantu memudahkan pihak berkuasa melakukan tindakan penguatkuasaan.Menteri Alam Sekitar dan Air, Datuk Seri Tuan Ibrahim Tuan Man berkata walaupun kejadian pencemaran di laut dilaporkan tidak serius, namun pihaknya tidak mahu kegiatan itu bakal menjejaskan kehidupan marin. Sekali gus akan memberi kesan kepada sumber pendapatan mereka.  "Kita nak kerjasama nelayan di samping waktu kerja mereka, juga harus bertanggungjawab kalau ada tindakan yang tidak bertanggungjawab ini kita rakam dan ambil gambar seperti kapal apa, masa berlaku, di mana dan kita akan terus ambil tindakan," katanya.

Beliau berkata demikian selepas Majlis Pelancaran Projek Pemulihan Muara Sungai Merchang dan Projek Pengawalan Hakisan Pantai, di sini. Sebanyak 21 projek pemulihan muara sungai dan pengawalan hakisan pantai bernilai keseluruhan RM1.55 bilion diluluskan di negeri Terengganu bawah Rancangan Malaysia Ke-12.  Projek Pemuliharaan Muara Sungai Merchang melibatkan kerja pengorekan alur navigasi dari muara Sungai Merchang sehingga Jeti Lembaga Kemajuan Ikan Malaysia, pembinaan struktur pemecah ombak, struktur dinding penahan, lapis lindung dan penyuburan pantai.


Pelancongan sukan strategi baharu promosi Labuan sebagai hub sukan

(Bashir pada Majlis Penutupan Cabaran Laut Antarabangsa Labuan (LISC) 2022)

LABUAN, 4 Julai- Pelancongan sukan merupakan antara strategi baharu bagi mempromosikan Labuan sebagai salah satu hub sukan di Malaysia. Untuk itu, kerjasama pelbagai pihak amat diharapkan agar pulau bebas cukai ini menjadi penganjur acara sukan di peringkat nasional dan antarabangsa.Ahli Dewan Negara, Senator Datuk Bashir Alias berkata penganjuran Cabaran Laut Antarabangsa Labuan (LISC) 2022 merupakan satu kejayaan besar dengan jumlah penglibatan penyertaan yang paling ramai, berbanding penganjuran tahun sebelumnya. Ia membabitkan 10 acara iaitu tiga acara utama dan tujuh acara sokongan. "Berdasarkan pencapaian prestasi acara ini, lebih 1,300 orang peserta telah menyertai acara-acara utama dan sokongan yang melibatkan peserta daripada dalam Labuan dan luar Labuan. "Pertandingan Laut Dalam yang telah dilancarkan pada 1 Julai 2022 juga telah merekodkan penyertaan tertinggi iaitu sebanyak 55 pasukan," katanya.

Beliau menyatakan demikian ketika berucap merasmikan majlis penutupan penganjuran program itu di Plaza Berpayung Kompleks Sukan Laut Antarabangsa Labuan. Dalam pada itu, bagi acara utama iaitu pertandingan memancing laut dalam, pasukan 'AKK Etom B' dari Perak merangkul hadiah utama wang tunai RM30,000 berserta alat memancing. Majlis penutupan turut dimeriahkan dengan persembahan oleh artis jemputan.


Industri pendidikan sukan permotoran, lahir tenaga kerja mahir bidang automotif

KUALA SELANGOR, 4 Julai- Industri pendidikan sukan permotoran mampu melahirkan tenaga kerja mahir tempatan dalam dunia automotif.Ini selaras Dasar Automotif Nasional 2030 yang bakal membuka peluang pekerjaan kepada 130,000 pekerja pelbagai bidang itu.Jelas Naib Canselor Universiti Pendidikan Sultan Idris (UPSI), Profesor Datuk Dr Md Amin Md Taff sukan permotoran mampu melahirkan golongan belia berinovasi, kreatif untuk menguasai dan menembusi pasaran antarabangsa."Industri automotif ini sahaja akan menyediakan lebih kurang 130,000 peluang pekerjaan dalam pelbagai bidang mekatronik, engineering dan sebagainya.Jadi ini satu langkah yang amat baik bertepatan pula dengan daerah Muallim ataupun Lembah Bernam ini yang begitu terkenal dengan automotif."Di Tanjung Malim di Proton City kita ada industri proton, kilang proton, di Bukit Beruntung kita ada Perodua, di Rawang kita ada Tan Chong," katanya kepada RTM.

(Profesor Datuk Dr Md Amin Md Taff)

Beliau ditemui selepas merasmikan Upacara Penutupan Formula Motorsport Education Competition FMEC 2022 anjuran Fakutli Teknikal dan Vokasional UPSI dengan kerjasama Persatuan Sukan Permotoran Malaysia, MAM di sini.Tambah Md Amin, ketika ini UPSI mempunyai pusat pendidikan penyelidikan bidang automotif mengalu-alukan pakar-pakar inovasi berkongsi kepakaran dan idea-idea yang baharu.


Angkasa ambil peranan laksana Jihad Perangi Orang Tengah

KELANA JAYA, 4 Julai- Angkatan Koperasi Kebangsaan Malaysia Berhad (Angkasa) bersedia menyahut seruan Perdana Menteri yang mahukan ia menyambung semula 'Jihad Memerangi Orang Tengah' dalam memperkasakan agenda sekuriti makanan negara.

Presiden Angkasa, Datuk Seri Dr Abdul Fattah Abdullah berkata pihaknya akan menstruktur semula hampir 15,000 koperasi pelbagai sektor dalam negara bagi mencapai agenda itu."Kita ada hampir 15,000 yang terlibat dalam bidang koperasi, jadi kita akan struktur semula pertama sekali koperasi yang terlibat dalam bidang-bidang berkenaan iaitu koperasi pertanian sebagai pengeluar, koperasi pengilangan sebagai pemproses, koperasi pengangkutan sebagai pengedar.

"Paling penting ialah koperasi peruncitan yang merupakan outlet akhir di mana ahli koperasi yang juga merupakan pengguna mendapat bekalan, ini kita akan susun semula.

"Dalam konteks ini kalau ia dapat dibuat saya percaya hasrat Perdana Menteri hendak minta koperasi memainkan peranan untuk mengurangkan peranan orang tengah, insya-Allah akan dapat dicapai," katanya.

Beliau berkata demikian dalam sidang media selepas merasmikan Mesyuarat Agung Permulaan Koperasi Naturopati Selangor Berhad, di sini.Dalam pada itu, Abdul Fattah berharap kuota minyak masak turut diberikan kepada koperasi bagi proses pembungkusan dan pengedaran minyak masak paket.


DOSM terima Anugerah Kecemerlangan Pendokong Perkongsian Data Nasional

PUTRAJAYA, 3 Julai- Jabatan Perangkaan Malaysia (DOSM) menerima Anugerah Kecemerlangan Pendokong Perkongsian Data Nasional (Sektor Awam) bersempena Majlis Digital Economy Industry Appreciation Award oleh Perbadanan Ekonomi Digital Malaysia (MDEC).Anugerah disampaikan Ketua Setiausaha Kementerian Komunikasi dan Multimedia, Datuk Seri Mohammad Mentek kepada Ketua Perangkawan Malaysia, Datuk Seri Dr. Mohd Uzir Mahidin.Pejabat Ketua Perangkawan Malaysia menerusi kenyataan memaklumkan, seluruh warga kerja DOSM menzahirkan rasa gembira atas penghargaan berkenaan dan akan lebih berdedikasi dalam melaksana tugas penyampaian statistik yang berkualiti kepada orang awam. "Seterusnya memastikan peningkatan keperluan pelbagai data baharu serta bagi pengurusan sosio ekonomi negara dalam persekitaran yang semakin kompleks," menurut kenyataan itu.

(Ketua Perangkawan, Datuk Seri Dr. Mohd Uzir Mahidin menerima Anugerah Kecemerlangan Pendokong Perkongsian Data Nasional yang disampaikan KSU K-KOM, Datuk Seri Mohammad Mentek)

Sehingga 1 Julai lalu, Portal DOSM dilawati 5,734,113 pelawat. Dalam penerbitan visual interaktif penyebaran data, DOSM telah menyediakan sebanyak lima buah platform iaitu Malaysia External Trade Statistics Online, Business Cycle Clock Malaysia CPI Inflation Calculator, My Local Stats dan Population Quick Info.


Pasukan Khas Jihad Tangani Inflasi sedia terima pandangan semua pihak

KUALA LUMPUR, 3 Julai- Pasukan Khas Jihad Tangani Inflasi sedia menerima pandangan semua pihak bagi membantu Keluarga Malaysia menghadapi cabaran peningkatan kos sara hidup.Pengerusinya, Tan Sri Annuar Musa yang juga merangkap Menteri Komunikasi dan Multimedia memaklumkan, setiap syor diteliti dan keputusan dibuat secara kolektif."Jadi kalau ada orang yang ada idea bagus, memang kita jemput macam ini kita jemput Bank Negara Malaysia (BNM), kita cadang nak jemput dalam kalangan daripada pakar-pakar rujuk. Sebab kita tahu inflasi ini bukan negara kita sahaja, tetapi seluruh dunia menghadapinya dan ia sesuatu perkara yang kompleks, yang penting kita berusaha dan jangan biarkan kenaikan harga berlaku," katanya selepas Majlis Penyampaian Anugerah Penghargaan Industri Ekonomi Digital Malaysia di sini.

(Tan Sri Annuar Musa, Pengerusi Pasukan Khas Jihad Tangani Inflasi)

Beliau mengulas pertikaian sesetengah pihak mengenai penubuhan persatuan khas tersebut dalam menangani inflasi meskipun terdapat jawatan kuasa atau badan sedia ada yang boleh memainkan fungsi sama.


Lelaki maut, motosikal ditunggang terbabas sebelum dirempuh lori sampah

KEMAMAN, 3 Julai- Seorang lelaki maut selepas motosikal yang ditunggangnya terbabas sebelum melanggar sebuah lori sampah dalam kejadian di kilometer 11, Jalan Chukai-Ibok, berhampiran Kampung Ibok, tengah hari tadi.Dalam nahas tersebut, mangsa Mazlan Yahaya, 49 tahun maut di lokasi kejadian akibat kecederaan parah di kepala dan anggota badan.Ketika kejadian mangsa dikatakan dalan perjalanan dari arah bandar Chukai menuju ke Kampung Kemasek.Sebaik tiba di lokasi kejadian, motosikal jenis Yamaha Y15 yang ditunggang mangsa dikatakan hilang kawalan ketika melalui satu selekoh sebelum memasuki laluan bertentangan.Pada masa sama, sebuah lori membawa muatan sampah milik Majlis Perbandaran Kemaman (MPK) yang datang dari arah bertentangan tidak sempat mengelak lalu melanggar motosikal mangsa.Akibat daripada pelanggaran itu, mangsa diseret sejauh hampir 40 meter manakala motosikalnya terperosok di bawah lori.

(Keadaan motosikal mangsa yang terperosok di bawah lori sampah)

Mangsa disahkan meninggal dunia oleh pasukan perubatan yang tiba tidak lama kemudian.Sementara itu, Ketua Polis Daerah Kemaman, Superintenden Hanyan Ramlan ketika dihubungi mengesahkan kejadian tersebut.Menurut beliau, kes akan disiasat di bawah Seksyen 41 (1) Akta Pengangkutan Jalan 1987.Mayat mangsa dibawa ke Unit Forensik Hospital Kemaman untuk proses bedah siasat.


Kapal karam : Carilamat seorang lagi mangsa belum temui petunjuk

BINTULU, 3 Julai- Hari kedua operasi mencari dan menyelamat (Carilamat) seorang individu yang dikhuatiri hilang di perairan Samalaju masih belum menemui sebarang petunjuk.Pengarah Zon Maritim Bintulu, Kapten Maritim Mohd Khairol Anuar Saad berkata, tinjauan melalui udara dan laut oleh pasukan terlibat di lokasi bot dilaporkan karam tidak menemui sebarang tumpahan minyak atau peralatan kapal yang terapung."Pencarian melalui udara oleh Unit Udara Bomba dengan menggunakan helikopter MI 171 yang melibatkan keluasan pencarian 183.60 batu nautika persegi juga tidak menemui sebarang petunjuk.Keluasan pencarian di sekitar perairan Samalaju merangkumi seluas 336.19 batu nautika persegi melibatkan aset Kapal Maritim (KM) Setia," katanya menerusi kenyataan.

(Peta menunjukkan lokasi pencarian mangsa di perairan Samalaju)

Tambah beliau, Pangkalan Hadapan Carilamat ( PHC ) telah ditubuhkan di Pelabuhan Samalaju dengan kekuatan 52 anggota penyelamat.Selain Agensi Penguatkuasan Maritim Malaysia (APMM), operasi turut disertai Polis Diraja Malaysia (PDRM), Pasukan Polis Marin (PPM) Bintulu, Unit Udara Bomba dan pasukan Bomba Bintulu serta Jabatan Laut Malaysia.Terdahulu, seorang mangsa dikhuatiri hilang manakala tiga yang lain diselamatkan selepas kapal tangki dinaiki mereka dilaporkan karam di perairan Samalaju pada jarak 40.2 batu nautika dari Barat Laut Bintulu.


Aplikasi TH Hujjaj, beri kemudahan kepada jemaah haji

MAKKAH, 3 Julai- Aplikasi TH Hujjaj yang mudah, lengkap dengan info penting serta mesra pengguna dibangunkan Tabung Haji (TH) bagi memberi kemudahan jemaah negara. Aplikasi tersebut dilancar dengan tetapan lebih lengkap, merangkumi info penting, bimbingan dan pergerakan.Ketua Rombongan Haji Malaysia, Datuk Seri Syed Saleh Syed Abdul Rahman berkata menerusi aplikasi itu jemaah boleh mendapat segala maklumat yang diperlukan sepanjang mengerjakan ibadah."Dimana terdapat nota-nota serta juga video-video berkaitan dengan bimbingan ibadah haji kurusus-kursus asas, kursus perdana yang telah dimuat turun dalam aplikasi ini. Juga dari segi pertanyaan berkaitan dengan hukum hakam ibadat juga boleh dibuat melalui aplikasi ini dengan menggunakan E-taib. Info-info yang lain seperti suhu seperti waktu sembahyang seperti telefon-telefon penting dan juga lokasi tempat mereka berada," katanya.Sehingga kini, aplikasi tersebut telah dimuat turun dan digunakan kira-kira 80 peratus jemaah dan dijangka digunakan sepenuhnya jemaah menjelang operasi masya’ir.

(Datuk Seri Syed Saleh (tengah) bersama para jemaah negara ketika melancarkan aplikasi TH Hujjaj)

Dalam perkembangan lain, Syed Saleh berkata semua jemaah haji Malaysia tidak boleh mengelak daripada mendapat sebarang penyakit ketika di tanah suci meskipun melepasi saringan kesihatan ketat sebelum berlepas dan disahkan sihat oleh doktor untuk mengerjakan haji.  Faktor cuaca dan persekitaran selain faktor pemakanan yang tidak dikawal ketika berada di tanah suci antara penyebabnya. Bagaimanapun kebanyakan jemaah yang dirawat adalah yang berkait rapat dengan masalah respiratori, kulit dan kejang otot, malahan bilangannya sangat minimum dan tidak disebabkan oleh penyakit kronik.  "Seorang yang sihat walaupun di Malaysia dalam suasana yang terkawal juga boleh terdedah dan juga terkesan dengan pelbagai penyakit. Apatah lagi jemaah haji kita yang datang dari Malaysia ke tanah suci ini terdedah pada cuaca yang panas, terdedah pada suasana sesak daripada jemaah haji dari pelbagai negara yang datang ke sini, yang kemungkinan juga membawa pelbagai penyakit, dan dengan itu saya rasa bahawa mereka sudah tentu akan terkesan sedikit sebanyak," katanya. TH mempunyai perkhidmatan perubatan yang lengkap untuk merawat sebarang penyakit di tanah suci.  Katanya TH tidak mengambil ringan saringan kesihatan yang dilakukan kerana panel doktor dilantik telah mengikut piawaian yang ditetapkan TH dan mengikut syarat yang ditetapkan kerajaan Arab Saudi.


Kebakaran: 12 penghuni sebuah rumah hilang tempat tinggal

KUCHING, 3 Julai- Seramai 12 penghuni sebuah rumah di Taman Mega Juta, Batu Tiga di Kuching hilang tempat tinggal selepas kediaman berkenaan hampir musnah dalam kebakaran pagi tadi. Pusat Gerakan Operasi (PGO), Jabatan Bomba dan Penyelamat Sarawak dalam kenyataan memaklumkan, kejadian berkenaan menyebabkan rumah terbabit terbakar hampir 80 peratus. PGO menerima panggilan kecemasan mengenai kejadian pada pukul 8.33 pagi."Seramai lapan anggota dengan sebuah jentera dari Balai Bomba dan Penyelamat Batu Lintang bergegas ke lokasi kejadian."Pasukan bomba bertindak mengawal serta memadam kebakaran menggunakan teknik 'offensive' dan 'defensive'," menurut kenyataan itu.Kebakaran berjaya dikawal pada pukul 9.05 pagi dan operasi tamat sepenuhnya, dua jam kemudian.Tiada kemalangan jiwa dilaporkan dan punca kebakaran sedang disiasat.

(Kebakaran berjaya dikawal pada pukul 9.05 pagi)


Kebakaran: Mangsa melecur dijumpai tidak sedarkan diri

KAJANG, 3 Julai- Seorang pekerja kedai peralatan logam nyaris maut akibat terperangkap dalam kebakaran di sebuah bangunan kedai tiga tingkat di Jalan Reko, Kajang hari ini.Dalam kejadian itu mangsa dijumpai tidak sedarkan diri dengan kesan lecur serius.Menurut Pengarah Bomba Selangor, Norazam Khamis, pihaknya menerima panggilan kecemasan daripada orang awam yang memaklumkan mengenai kebakaran lebih kurang pukul 1.08 tengah hari tadi.“Bertindak atas aduan itu, sepasukan anggota penyelamat dengan sebuah jentera pemadan dari Balai Bomba dan Penyelamat (BBP) Kajang telah bergegas ke lokasi sebelum tiba 1.13 tengah hari tadi.“Pemeriksaan di lokasi mendapati kebakaran membabitkan sebuah premis kedai tiga tingkat yang mana kebakaran berlaku 40 peratus di bangunan itu," katanya dalam kenyataan hari ini.

Ketika kerja pemadaman dilaksana, beliau berkata pihaknya menemukan mangsa tidak sedarkan diri di tangga kecemasan.“Pemeriksaan lanjut mangsa berusia 35 tahun itu mengalami lecur 50 peratus di bahagian kepala dan badan serta tidak sedar diri.“Api di bangunan itu bagaimanapun telah berjaya dikawal anggota bomba sekitar pukul 1.32 tengahari tadi. Mangsa telah dikejarkan ke Hospital Kajang untuk menerima rawatan segera,” katanya.


Johor catat penurunan kes jangkitan HFMD

KLUANG, 3 Julai - Johor terus mencatatkan penurunan jangkitan penyakit tangan, kaki dan mulut (HFMD) selepas 366 kes direkodkan pada minggu epidemologi ke-26, berbanding 1,503 kes yang direkodkan pada minggu epidemologi ke-21. Penurunan ketara kes HFMD di negeri itu memperlihatkan usaha serta pendekatan yang dilakukan kerajaan negeri berkesan dalam mengawal penularan penyakit tersebut. Exco Kesihatan dan Perpaduan, Ling Tian Soon berkata semua pengusaha institusi penjagaan kanak-kanak diminta untuk terus mengambil langkah berhati-hati bagi mengurangkan risiko jangkitan.

“Pendekatan berkesan diambil bersama masyarakat, iaitu bekerjasama dengan taska, tabika, tadika atau sekolah-sekolah rendah untuk kesedaran ibu bapa dan guru supaya menjaga SOP ditetapkan. "Johor mencatatkan rekod yang baik dalam penurunan kes ini berbanding negeri-negeri lain," katanya kepada pemberita selepas program My Champion Peringkat Negeri Johor, di sini.Minggu lalu, 28 tadika dan tabika negeri telah di arahkan tutup selepas terdapat penularan kes di premis, namun dibenarkan beroperasi semula beberapa hari kemudian selepas kerja sanitasi dijalankan.


Ibadah korban, ikhlaskan niat kerana Allah S.W.T

KUALA LUMPUR, 3 Julai - Umat Islam perlu memahami pengertian sebenar pelaksanaan ibadah korban yang dilakukan pada Hari Raya Aidil Adha. Pegawai Syariah, Ustaz Mohd Amirul Kamarudin berkata ibadah penyembelihan binatang ternakan itu perlu dilakukan dengan niat ikhlas untuk mendekatkan diri kepada Allah S.W.T.Katanya, kesedaran itu juga secara tidak langsung mencerminkan rasa syukur kita atas setiap nikmat kurniaan maha pencipta.

"Sebab itu namanya korban, korban ini bermaksud dekat, berasal dari perkataan Arab. Bila kita buat ibadah korban, kalau kita letakkan niat kita semata-mata nak dapat daging, hendak makan daging atau sebab hendak agihkan daging kepada orang susah ke itu adalah perkara kedua dan ketiga. "Tetapi mesti betulkan tujuan kita dan faham bahawa ibadah ini adalah untuk diri kita sendiri. Korban kita ini untuk Allah, kita hendak persembahkan. Dalam masa setahun, bermula bulan Muharam, Safar sampai akhirnya bulan Zulhijjah pelbagai nikmat Allah beri pada kita. Jadi bagaimana hendak bersyukur dengan nikmat tersebut, tunaikan solat dan buat ibadah korban," katanya dalam rancangan Selamat Pagi Malaysia terbitan RTM.Tambah Amirul, ibadah korban sangat dituntut kepada mereka yang berkemampuan melaksanakannya.


Pengusaha bot dan nelayan kawasan laut wajib memiliki PLB- KP APMM

MANTIN, 3 Julai- Pengusaha-pengusaha bot dan nelayan di kawasan laut perlu diwajibkan memiliki alat Pengesan Lokasi Individu (PLB) bagi memudahkan operasi mencari dan menyelamat (SAR) dilakukan sekiranya berlaku sebarang kecemasan.Menurut Ketua Pengarah Agensi Penguatkuasaan Maritim Malaysia (APMM), Laksamana Maritim Datuk Mohd Zubil Mat Som, ketetapan tersebut akan dicadangkan pada agensi dan jabatan berkaitan sebagai satu langkah keselamatan awal bagi mereka yang ingin turun ke laut.Alat PLB tersebut menggunakan sistem teknologi satelit terkini dan mampu menyampaikan maklumat lokasi kecemasan yang tepat kepada pihak berkuasa.Ia seterusnya dapat memendekkan waktu pencarian oleh pasukan penyelamat aelain menjimatkan kos SAR yang ditanggung kerajaan "Saya sarankan pengusaha-pengusaha bot, perkara ni saya akan bawa naik ke atas untuk mensyaratkan semua pengusaha-pengusha bot diwajibkan memilik PLB," kata Mohd Zubil kepada media pada Hari Bersama Media Maritim Malaysia 2022 di Mantin, Negeri Sembilan.Sehingga kini, hanya 5 peratus pengusaha bot dan nelayan laut yang memiliki alat tersebut yang menujukkan tahap kesedaran mereka terhadap keselamatan masih lagi rendah.Seramai 96 pengamal media daripada pelbagai agensi diraikan dalam satu program pertandingan menembak.Pada program tersebut, wartawan RTM, Amirul Aizad Mohd Syafie dan Siti Noraisya Mohd Yatim berjaya memenangi tempat ketiga dan keempat bagi ketegori individu lelaki dan wanita yang dipertandingkan.

(Ketua Pengarah APMMM, Laksamana Maritim Datuk Mohd Zubil Mat Som menunjukkan alat PLB pada sidang media)


PM rasmi majlis penutup jelajah AKM Perak

PASIR SALAK, 3 Julai- Program Jelajah Aspirasi Keluarga Malaysia (AKM) Negeri Perak 2022 yang berlangsung selama tiga hari berakhir hari ini dengan majlis penutupannya disempurnakan oleh Perdana Menteri Datuk Seri Ismail Sabri Yaakob.Ketibaan Perdana Menteri di Litar Dato’ Sagor, Kampung Gajah di sini kira-kira pukul 11.30 pagi disambut Menteri Besar Perak Datuk Seri Saarani Mohamad serta Ahli Parlimen Pasir Salak Datuk Seri Tajuddin Abdul Rahman, dengan diiringi paluan kompang kira-kira 30 peserta Persatuan Kompang Kampung Gajah. Antara yang turut menghadiri program ialah Timbalan Menteri di Jabatan Perdana Menteri (Tugas-Tugas Khas) yang juga Ahli Parlimen Kuala Kangsar, Datuk Mastura Mohd Yaziz, Timbalan Menteri Pendidikan Datuk Dr Mah Hang Soon, Ketua Setiausaha Negara Tan Sri Mohd Zuki Ali, dan Setiausaha Kerajaan (SUK) Negeri Perak Datuk Ahmad Suaidi Abdul Rahim.Jelajah AKM peringkat negeri Perak membuka tirai sejak Jumaat dengan lebih 30,000 pengunjung dijangka menghadiri program yang dijadual berakhir pukul 6.00 petang hari ini. AKM yang dicetuskan Ismail Sabri adalah kesinambungan daripada kejayaan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) pada 9 hingga 12 Disember tahun lepas.Dalam ucapan Ismail Sabri berkata cabaran yang dihadapi hari ini termasuk perubahan senario ekonomi global, tidak mampu untuk ditangani sendirian oleh kerajaan, dan ia memerlukan pelaksanaan langkah proaktif melalui pengubahsuaian dasar-dasar tertentu.“Saya berharap Keluarga Malaysia untuk menjadi ‘mata dan telinga’ kerajaan dalam memastikan tidak berlakunya ketirisan subsidi yang akhirnya merugikan kita semua.“Konsep Keluarga Malaysia amat penting untuk menyatukan kita semua tanpa mengira perbezaan kepercayaan dan fahaman politik, untuk bersama-sama berganding bahu menghadapinya,” katanya.Beliau berkata sekarang bukan masa untuk menuding jari, kerana cabaran yang dihadapi hari ini amat berbeza dan mungkin tidak pernah berlaku dalam sejarah, sekali gus memerlukan seluruh tenaga yang perlu digembleng bersama untuk menghadapi cabaran ini, dan seterusnya memacu semula ekonomi Malaysia. Perdana menteri berkata Jelajah Aspirasi Keluarga Malaysia (JAKM) yang sebelum ini diadakan di Johor, Perlis, Sabah, Terengganu dan kini di Perak, mendapat sambutan yang amat menggalakkan.

(Perdana Menteri, Datuk Seri Ismail Sabri Yaakob)

Beliau berkata ini membuktikan program itu telah memberian manfaat kepada Keluarga Malaysia, kerana mereka berpeluang menyalur sebarang maklum balas yang boleh membantu menambah baik perkhidmatan kementerian dan agensi-agensi Kerajaan.“Ia juga membuktikan bahawa idea Keluarga Malaysia yang diilhamkan oleh kerajaan hari ini bukan sekadar retorik atau slogan semata-mata, tetapi kepentingan dan kesejahteraan rakyat terus dipelihara seperti menjaga sebuah keluarga,” tambahnya.Ismail Sabri berkata amalan hidup bersama ini telah pun berterusan sejak enam dekad lepas dan perlu dipertahankan, malah diperkukuhkan walau apa jua cabaran yang mendatang.“Konsep dan pendekatan Keluarga Malaysia bukanlah sesuatu yang sukar untuk dihadam kerana ia sebenarnya berlandaskan nilai-nilai sedia ada yang kita miliki dalam sebuah keluarga,” katanya. -BERNAMA


E-sukan, peningkatan rangkaian 5G beri impak positif penduduk luar bandar

KUALA NERANG, 3 Julai - Langkah kerajaan untuk meningkatkan sistem rangkaian 5G merupakan langkah tepat dan memberi impak positif terhadap industri sukan elektronik (e-sukan) di seluruh negara termasuk di kawasan luar bandar.  Ini kerana, e-sukan dilihat semakin popular khususnya dalam kalangan generasi muda serta berpotensi menjana pendapatan kepada penggiat industri berkenaan.Pengerusi Gabungan Mahasiswa Padang Terap, Muhamad Syahmi Noordin berkata peminat e-sukan kini bukan hanya tertumpu di kawasan bandar sahaja malah telah berkembang dengan pesat ke kawasan luar bandar.

"Walaupun kita duduk di luar Bandar, namun bahang e-sukan ini sebab kita tahu e-sukan terkenal di Malaysia, satu dunia dan majoriti yang main e-sukan ini bukan sahaja golongan belia, peringkat bawahan lagi daripada kanak-kanak, remaja hingga dewasa memang minat e-sukan tidak kira di mana."Kita tengok hari ini kerajaan hendak meningkatkan capaian internet terutama di luar Bandar. Kalau di bandar itu kita tidak kisah sangat sebab capaian internet dia memang tinggi," katanya kepada pemberita selepas Majlis Perasmian Penutup Kejohanan Mobile Legends gabungan mahasiswa Padang Terap 2022 di Dewan Tun Syed Ahmad, di sini. Seramai 200 peserta menyertai kejohanan tersebut.


Stesen janakuasa TNB di Kenyir beroperasi semula

KUALA LUMPUR, 3 Julai- Stesen Janakuasa Sultan Mahmud (SJSM) di Kenyir, milik Tenaga Nasional Bhd (TNB) di Hulu Terengganu kembali memperkasa Grid Nasional apabila keempat-empat unit janakuasanya berjaya dimulatugaskan tiga bulan lebih awal daripada perancangan asal untuk menyalurkan bekalan elektrik.Stesen yang terpaksa dihenti tugas pada 27 Februari lalu akibat kejadian tanah runtuh berikutan hujan lebat yang luar biasa, beroperasi sepenuhnya pada 26 Jun 2022.Seminggu sebelumnya (19 Jun 2022), mula tugas unit 1 dan 2 janakuasa SJSM telah disempurnakan oleh Presiden dan Ketua Pegawai Eksekutif TNB Datuk Ir. Baharin Din dari Pusat Kawalan Muatan Kuasa Nasional (NLDC) di Kompleks Ibu Pejabat TNB, di Bangsar.“Harapan kita agar keempat-empat unit penjanaan SJSM dengan kapasiti keseluruhan 400 MW beroperasi dalam keadaan baik dan terus memberi manfaat kepada semua rakyat Malaysia dari segi tenaga hijau,” kata Baharin dalam satu kenyataan.SJSM apabila beroperasi kapasiti penuh mampu menyumbang secara purata 1,600 gigawatt- jam setahun, sekali gus menghindari pelepasan 537,600 tan karbon dioksida (CO2) jika menggunakan sumber bahan api fosil (gas), yang juga bersamaan pelepasan karbon daripada 116,869 kenderaan di jalan raya setahun.Pada masa sama, penjanaan tenaga sebanyak itu secara hidro dapat mengelak kos bahan api dengan anggaran RM463 juta setahun jika menggunakan arang batu sebagai bahan bakar berikutan kenaikan luar biasa harganya kesan krisis bahan api dunia susulan pandemik dan diburukkan lagi oleh perbalahan Rusia-Ukraine.Justeru, pemulihan SJSM ini mengukuhkan kembali penjanaan tenaga hijau TNB melalui tiga skim hidroelektrik iaitu skim hidroelektrik Hulu Terengganu di Terengganu, Cameron Highlands di Pahang dan Sungai Perak di Perak.TNB juga sedang membangunkan skim hidroelektrik keempat di Nenggiri, Gua Musang, Kelantan dengan kapasiti 300MW yang dijangka mula beroperasi pada 2027, katanya.- BERNAMA


Kempen Beli Barangan Malaysia diperkasa galak rakyat membeli produk buatan tempatan

SEREMBAN, 3 Julai- Kempen Beli Barangan Malaysia merupakan satu inisiatif kerajaan yang menghimpunkan pelbagai jenis jenama perniagaan yang terdiri daripada pelbagai kluster perkhidmatan serta menawarkan pelbagai produk pilihan kepada para pengguna pada harga yang berpatutan. Menurut Menteri Besar Negeri Sembilan, Datuk Seri Aminuddin Harun, pelaksanaan Kempen Beli Barangan Malaysia secara bersepadu wajar dicontohi oleh semua pihak dalam mengalakkan pengguna membeli barangan buatan Malaysia. Ujarnya, jika dilihat dari segi jumlah jualan keseluruhan yang dicatat bagi Kempen Beli Barangan Malaysia pada 2021 terdapat peningkatan sebanyak 4.5 peratus berbanding pada 2020. Justeru, diharap rakyat Malaysia dapat menyokong inisiatif ini dengan mempertingkat pembelian barangan tempatan, sekali gus meningkatkan Keluaran Dalam Negara Kasar Malaysia serta membantu mengurangkan kadar inflasi.  Teks ucapan beliau disampaikan Exco Pelaburan, Perindutrian, Keusahawanan, Pendidikan dan Modal Insan Negeri Sembilan, Datuk Dr. 90Rafie Abdul Malek pada Karnival Minggu Perusahaan Mikro Kecil dan Sederhana 2022 dan Kempen Beli Barangan Malaysia Peringkat Negeri Sembilan di Seremban.


Kerajaan ambil serius kes seleweng dan seludup minyak masa bersubsidi ke luar negara

KOTA BHARU, 3 Julai- Kerajaan memandang serius kes penyelewengan dan penyeludupan minyak masak bersubsidi ke negara luar khususnya selatan Thailand menyebabkan negara mengalami kekurangan bekalan minyak tersebut. Menteri di Jabatan Perdana Menteri (Ekonomi), Datuk Seri Mustapa Mohamed berkata, pihaknya telah mengadakan perbincangan tidak rasmi bersama pihak berkaitan termasuklah Kementerian Perdagangan Dalam Negeri dan Hal Ehwal Pengguna (KPDNHEP) bagi mencari kaedah terbaik mengekang perkara terbabit.  Menurut beliau, perkara itu perlu dipandang serius dan tidak seharusnya berlaku kerana kerajaan membayar subsidi namun sebaliknya, ia dinikmati oleh warga asing. “Kita nak tahu keadaan sebenar bilangan yang terlibat dalam industri pembungkusan semula, di mana jual minyak tersebut dan setakat mana berlakunya penyeludupan."Dari laporan media memang ada penyeludupan memang ada tangkapan pun dari semasa ke semasa cuma kita nak tahu berapa serius perkara ini berlaku kerana kita bayar subsidi tetapi dinikmati orang asing, ini tidak patut berlaku kerana subsidi kosnya amat besar,"kata Mustapa. Beliau berkata demikian kepada sidang media selepas meninjau harga barangan keperluan dan runcit di Pusat Transformasi Luar Bandar (RTC) Tunjong, Kota Bharu, Kelantan, hari ini. Mengulas lanjut beliau berkata, Pasukan Khas Jihad Tangani Inflasi akan mengadakan mesyuarat kali ketiga bagi membincangkan isu kenaikan harga dan inflasi esok. Dua isu utama akan dibincangkan pada mesyuarat tersebut berkait, kaedah menangani isu kekurangan bekalan minyak masak bersubsidi dan kenaikan harga keperluan barangan keperluan.


Memartabatkan seni Silat Jatuh menerusi RTM - MenKOMM

KOTA BHARU, 7 Julai- Seni mempertahankan diri tradisional warisan Kelantan, Silat Jatuh akan dikembangkan ke satu tahap yang lebih tinggi agar ia dapat ditonton oleh semua rakyat menerusi saluran sukan RTM. Menteri Komunikasi dan Multimedia (K-KOM) Tan Sri Annuar Musa berkata, sebagaimana konsep Muay Thai dan gusti, silat jatuh juga mempunyai kombinasi tiga elemen iaitu seni, sukan dan hiburan yang boleh dikomersialkan ke peringkat kebangsaan. Bagi merealisasikan perkara itu, K-KOM akan mengambil inisiatif termasuk mencari penajaan serta bekerjasama dengan beberapa pihak termasuk Dewan Bandaraya Kuala Lumpur (DBKL) serta Perbadanan Putrajaya.  “Ramuannya sudah ada tinggal lagi kita nak ambil inisiatif bagi memastikan ianya disiarkan ke saluran tv nasional kita ada pendedahan antarabangsa dan beberapa langkah selanjutnya termasuk menggalakkan penajaan mula masuk."Sekarang kita nampak mungkin wakil rakyat keluarkan peruntukan dan sebagainya. Sebenarnya kalau sudah dibawa ke tengah kita boleh menggalakkan penajaan, tetapi kalau kita sudah ada rancangan, kita ada saluran sukan di RTM atau boleh pergi ke saluran perdana beri 'airtime' tertentu dan saya fikir ini satu yang sangat baik," kata Annuar. Beliau menyatakan demikian kepada pemberita selepas menyampaikan hadiah sempena Pertandingan Seni Silat Jatuh RTM 2022 di Dewan Terbuka Kelantanfm, Kota Bharu, malam tadi.  Hadir sama, Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Mejar (B) Datuk Md Anizam Abdul Rahman, Ketua Pengarah Penyiaran Datuk Che Roslan Che Daud dan Pengarah Penyiaran Kelantan Wan Azhan Wan Hamat. Jelas Tan Sri Annuar, pertandingan bagi mengangkat dan memperkasakan seni warisan budaya ini tidak akan terhenti di sini sahaja.Sebalinya, penganjurannya akan turut diadakan di ibu negara dengan kerjasama Pertubuhan Seni Silat Tari Jatuh Kelantan (SETANJAK) serta kerajaan Kelantan.

(Pertandingan Seni Silat Jatuh RTM 2022 di Dewan Terbuka Kelantanfm, Kota Bharu yang berakhir malam tadi)


"Program Catalysing Creativity IPPTAR", santuni asnaf di Pulau Tuba

LANGKAWI, 3 Julai- "Program Catalysing Creativity IPPTAR" edisi kali ini memasuki tahun ketiga penganjuran yang menyantuni keluarga asnaf di perkampungan kepulauan Pulau Tuba. Pengarah Institut Penyiaran dan Penerangan Tun Abdul Razak (IPPTAR), Roziah Naam berkata, ia menjadi sebahagian daripada program tahunan khidmat masyarakat di lokasi terpilih. Katanya, selain kawasan yang kekurangan fasiliti menjadi tumpuan, perkampungan dipilih lazimnya berdepan kekangan sumber ekonomi kepada penduduk tempatan.

(Pengarah Institut Penyiaran dan Penerangan Tun Abdul Razak (IPPTAR), Roziah Naam)

"Jadi dalam konteksini di Pulau Tuba, kami memilih dua keluarga dan juga di masjid di mana kita akan membuatkan projek-projek selenggara masjid, selenggara rumah asnaf dan projek pembersihan. Itulah sebahagian daripada khidmat masyarakat di bawah Program Catalysing IPPTAR," ujarnya ketika ditemui selepas menyampaikan sumbangan bantuan bakul makanan dan peralatan keperluan rumah di Pulau Tuba.  Program kali ini menyaksikan penglibatan 80 petugas IPPTAR, selain kerjasama Lembaga Zakat Negeri Kedah dan Langkawi FM.


Johor ambil tindakan terhadap penyewa PPR dan RSK terlibat kes sewa atas sewa

JOHOR BAHRU, 3 Julai- Kerajaan Johor menerusi Perbadanan Kemajuan Perumahan Johor, (PKPJ) sedang membuat profil Projek Perumahan Rakyat (PPR) dan Rumah Sewa Kerajaan (RSK) bagi mengenal pasti penyewa yang terlibat dengan sewa atas sewa. Proses sedang berjalan dan dijangka selesai dalam tempoh lima bulan, sebelum tindakan diambil. Menurut Exco Perumahan dan Kerajaan Tempatan, Datuk Mohd Jafni Md Shukor, isu ini masih terkawal di PPR dan RSK. Namun sudah lama berlaku di 130 projek rumah pangsa di Majlis Bandaraya Johor Bahru, Majlis Bandaraya Iskandar Puteri dan Majlis Bandaraya Pasir Gudang. "Seblum ni kita tidak ada maklumat,maksudnya tidak tahu rumah ni siapa sewa, sblum ni takde langsung, prosesnya tengah berjalan jadi nanti akan sampai satu masa kita akan dapat tahu isu isu sewa atas sewa ni, sebenarnya mereka tak boleh buat begitu ya," kata Mohd Jafni. Beliau ditemui pemberita selepas melancarkan Program Gotong Royong Johor Bersih di PPR Kempas Permai, Johor Bahru.

(Exco Perumahan dan Kerajaan Tempatan, Datuk Mohd Jafni Md Shukor)


Kenaikan harga barang, kerajaan Sarawak cari kaedah terbaik bantu B40, M40

KUCHING, 3 Julai- Kerajaan Sarawak akan mencari kaedah terbaik untuk membantu rakyat golongan B40 dan M40 yang terbeban berikutan kenaikan harga barangan.  Premier Sarawak, Tan Sri Abang Johari Tun Openg berkata, setakat ini kerajaan masih mengekalkan bantuan subsidi sedia ada yang sedang dinikmati penduduk Sarawak. Jelas beliau, kerajaan memahami keluhan rakyat yang terkesan berikutan kenaikan harga barangan.

(Premier Sarawak, Tan Sri Abang Johari Tun Openg)

Namun kerajaan memerlukan masa untuk meneliti beberapa kaedah terbaik membantu rakyat berhadapan dengan situasi tersebut. Datuk Patinggi Tan Sri Abang Johari berkata demikian ketika ditemui pemberita di Kuching.


KKOMM komited beri perkhidmatan terbaik kepada rakyat - Zahidi

KOTA KINABALU, 3 Julai - Kementerian Komunikasi dan Multimedia (K-KOMM) komited memberi keutamaan dalam memberikan perkhidmatan terbaik kepada rakyat.Timbalan Menterinya, Datuk Zahidi Zainul Abidin berkata ia berdasarkan empat komponen yang digariskan kementerian.

"Komponen itu termasuk jaminan perkhidmatan internet yang lebih baik serta penerangan dasar dan inisiatif kerajaan secara lebih kreatif."Turut digariskan komponen memperluas perkongsian berita-berita yang sahih dan membuka ruang untuk mempromosi industri kreatif tempatan," katanya menerusi kenyataan selepas program Sembang Santai bersama Ketua-Ketua Jabatan dan Agensi K-KOMM, di sini.Zahidi turut melahirkan harapan kepada seluruh warga K-KOMM untuk terus menjalinkan kerjasama secara strategik dengan Kerajaan Negeri menerusi pelbagai inisiatif bagi manfaat seluruh Keluarga Malaysia di Sabah.


Kompleks hiburan sukan konsep digital bernilai RM6 juta dibina di Ketereh

KOTA BHARU, 3 Julai- Sebuah kompleks pelbagai guna berkonsepkan hiburan sukan menggunakan elemen digital bernilai RM6 juta akan dibina di Ketereh.Menteri Komunikasi dan Multimedia, Tan Sri Annuar Musa berkata kompleks seluas 23 hektar itu dijangka dibangunkan setelah rundingan selesai tahun ini.“Pada masa ini, proses perundingan untuk pembelian tapak yang bernilai lebih kurang RM10 juta sudah berada pada peringkat akhir Julai ini.“Setiap permainan dan persembahan kesenian akan ditambah baik serta dipersembahkan dalam elemen digital berkonsepkan pencahayaan serta sistem bunyi yang berteknologi tinggi,” katanya.Beliau berkata demikian kepada pemberita selepas merasmikan Majlis Penutupan dan Penyampaian Hadiah Pertandingan Akhir Seni Silat Jatuh RTM 2022 di RTM Kelantan, di sini malam tadi.Annuar yang juga Ahli Parlimen Ketereh berkata setakat ini, kompleks dengan konsep tersebut belum ada di negara ini.“Setelah siap reka bentuk saya mahu duduk bersama Pengerusi Jawatankuasa Kebudayaan, Pelancongan dan Warisan negeri Kelantan Datuk Md Anizam Ab Rahman untuk mendapatkan input persatuan berkaitan silat kerana mereka lebih pakar dan kita akan buat rundingan.“Usaha ini adalah sebagai sumbangan kita untuk memelihara warisan Kelantan. Sebenarnya ia mengambil sedikit masa kerana saya mempunyai dua pilihan tempat bukan sahaja untuk pembinaan gelanggang silat, saya juga berhasrat mewujudkan perusahaan batik, kraf dan sebagainya untuk dijadikan tempat tarikan,” katanya.

(Menteri Komunikasi dan Multimedia, Tan Sri Annuar Musa) / FOTO BERNAMA

Annuar berkata kompleks yang akan dimajukan itu mempunyai beberapa kumpulan dan akan dijalankan secara berperingkat.“Insya-Allah ini adalah sesuatu yang boleh dibanggakan oleh Kelantan sebab saya pergi ke Sarawak saya lihat ada Sarawak Cultural Village dan saya pergi ke banyak tempat mereka ada pusat mereka dan sebagainya."Saya fikir Kelantan ada uniknya tetapi sebahagian kita perlu mengambil inisiatif sendiri melalui konsep-konsep penajaan dan konsep daripada penglibatan badan bukan kerajaan (NGO)," katanya. -BERNAMA


4,739 permohonan subsidi diluluskan MAFI setakat ini - Ronald

MACHANG, 3 Julai - Sebanyak 4,739 permohonan tuntutan subsidi dengan nilai RM384 juta diluluskan Kementerian Pertanian dan Industri Makanan (MAFI), setakat ini.Berikutan itu, Menterinya, Datuk Seri Dr Ronald Kiandee terus menggalakkan semua penternak untuk membuat permohonan subsidi hingga berjaya disalurkan.Untuk rekod, subsidi bekalan ayam sebanyak 1.1 bilion ringgit diberikan kepada semua penternak sejak Februari lalu bukti kerajaan serius mengurangkan impak kos sara hidup dan inflasi makanan terhadap Keluarga Malaysia.

"Kerajaan meluluskan pemberian subsidi kepada penternak bagi menampung kenaikan kos input pengeluaran ayam pada kadar 0.60 sen per kilogram pada Fasa 1 dari 5 Februari hingga 30 Mac. "Seterusnya, RM1.40 sen per kilogram bagi Fasa 2 yang bermula pada 1 April 2022 hingga 30 Jun. Manakala pemberian subsidi ditetapkan pada kadar RM1.20 sen per kilogram bagi Fasa 3 hingga 31 ogos nanti," katanya menerusi kenyataan.Tambah Ronald, pengimportan masuk stok penimbal ayam sedang dilaksana secara berperingkat oleh Lembaga Pertubuhan Peladang (LPP) dengan jumlah kapasiti keseluruhan sebanyak 4,536 tan metrik menjelang penghujung Julai ini.


Gempa bumi sederhana Laut Maluku Utara

KUALA LUMPUR, 3 Julai- Gempa bumi sederhana berukuran 5.2 pada skala Richter melanda Laut Maluku Utara, Indonesia pada pukul 7.49 pagi tadi.Menurut kenyataan Jabatan Meteorologi Malaysia (MetMalaysia), gempa pada jarak 129 kilometer (km) tenggara dari Bitung itu berlaku pada kedalaman 61 km.

Bagaimanapun, penilaian awal MetMalaysia mengesahkan gempa itu tidak membawa ancaman tsunami kepada Malaysia. -BERNAMA


Seleweng, seludup minyak masak bersubsidi, PM arah KPDNHEP tingkatkan penguatkuasaan

KUALA LUMPUR, 3 Julai- Kementerian Perdagangan Dalam Negeri dan Hal Ehwal Pengguna diarah meningkatkan penguatkuasaan bagi tangani kegiatan seleweng dan seludup minyak masak bersubsidi.Tegas Perdana Menteri, Datuk Seri Ismail Sabri Yaakob, subsidi minyak masak membabitkan peket satu kilogram adalah bagi kegunaan isi rumah dan bukan untuk restoran.

(Perdana Menteri, Datuk Seri Ismail Sabri Yaakob)

Bekalan minyak masak bersubsidi yang membabitkan jumlah keseluruhan 60,000 tan metrik sepatutnya mencukupi. Ini kerana isi rumah negara hanya menggunakan 55,000 tan metrik bahan berkenaan.


Tumpu industri pertanian, jalan keluar isu sekuriti makanan negara - Pakar

KUALA LUMPUR, 3 Julai- Dalam rangka menangani masalah ketidakstabilan harga makanan bagi menjamin sekuriti makanan, beberapa pakar akademik menekankan industri pertanian perlu diberi perhatian serius seperti disaran dalam konteks agama Islam.Ini bagi memastikan bekalan makanan negara terus terjamin dan tidak bergantung kepada import semata-mata.Menurut Pakar Akademik, Dr Rasheed Mohamed Kutty, pemerintah negara memainkan peranan penting dalam menjaga tahap sekuriti makanan negara agar selain mencari jalan terbaik demi kelangsungan hidup rakyat. "Islam dah bagi satu solusi yang lengkap kita dapati di sini pemerintah memainkan peranan penting dalam jaga isu pertanian kerana kita sedia maklum pertanian bukan mudah lebih lebih lagi nak tanam padi tgh panas sebagainya dan kita hadapi kekangan kekurangan pekerja dan kerajaan perlu datang dasar yang konkrit dalam masa sama rakyat juga perlu faham kepentingan pertanian pada umumnya," kata Dr Rasheed kepada pemberita RTM.Di samping itu, aspek persijilan halal perlu diberi perhatian terhadap setiap pengeluaran produk makanan selari dengan syariat Islam."Maknanya dari persijilan halal, kita sebagai pengguna menggunakan produk-produk perlu memastikan ada logo halal. Produk yang dalam restoran dan sebagainya. Dengan langkah ini, ia bakal menjaga makanan yang diberi serta yang kita ambil agar kita tidak melanggar arahan Allah SWT. Semoga sekuriti makanan di negara kita selamat, halal dan bersih," kata Prof Madya Datuk Dr Mohd Izhar Ariff Mohd Kashim kepada RTM.

Sementara itu, Prof Dr Mohd Roslan Mohd Nor yang merupakan Ketua Jabatan Sejarah dan Tamadun Islam Akademi Pengajian Islam Universiti Malaya berpendapat konsep wakaf boleh dijadikan satu alternatif membantu sekuriti makanan negara."Kita perlu memperkasakan tanah-tanah wakaf yang ada di Malaysia ini untuk kita dapat laksanakan projek-projek yang mampan boleh menjamin soal bekalan makanan untuk rakyat tempatan," tambah Dr Mohd Roslan.

(Ketua Jabatan Sejarah dan Tamadun Islam Akademi Pengajian Islam Universiti Malaya, Profesor Dr. Mohd Roslan Mohd Nor)


Nanta: Masalah bekalan RON95, diesel di Kapit selesai

SIBU, 2 Julai - Keresahan penduduk Kapit mengenai masalah kehabisan bekalan petrol dan diesel di pasaran tempatan berakhir apabila penghantaran segera bekalan 10,000 liter petrol RON95 dan 6,000 liter diesel tiba di bandar Kapit, kira-kira 167 kilometer dari sini, hari ini. Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata baru-baru ini timbul isu masalah bekalan petrol dan diesel yang meresahkan penduduk di Kapit dan isu setempat itu terus mendapat perhatian beliau walaupun sibuk dengan urusan di Putrajaya.“Hari ini, jualan petrol dan diesel untuk kegunaan orang ramai di Kapit kembali pulih, selepas lori tangki selamat tiba dengan muatan bekalan 16,000 liter, masing-masing 10,000 liter petrol RON95 dan 6,000 liter diesel, kira-kira jam 3.30 petang tadi.

Penghantaran segera bagi menyelesaikan masalah bekalan ini, sekali gus menafikan dakwaan segelintir pihak bahawa ia berpunca daripada tindakan yang disengajakan. Sebaliknya, kehabisan bekalan bahan api di Kapit adalah berikutan sedikit gangguan terhadap jadual penghantaran,” katanya menerusi hantaran media sosial miliknya hari ini. Nanta yang juga Ahli Parlimen Kapit berkata, masalah berkenaan sudah selesai dan bekalan RON95 serta diesel akan dihantar mengikut jadual biasa mulai esok dengan muatan keseluruhan 125,000 liter bagi menampung kegunaan orang ramai yang lazimnya mencukupi untuk tempoh tiga hari. - BERNAMA


Muhyiddin serah pada kerajaan, MPN gagal atau sebaliknya

TANAH MERAH, 2 Julai - Pengerusi Majlis Pemulihan Negara (MPN),Tan Sri Muhyiddin Yassin menyerahkan kepada kerajaan untuk menilai sama ada Majlis Pemulihan Negara (MPN) yang dipengerusikannya gagal atau sebaliknya seperti yang didakwa sesetengah pihak.  Beliau berkata, MPN tidak mempunyai kuasa eksekutif sebagaimana kementerian atau agensi, sebaliknya majlis berkenaan hanya memberi perkhidmatan nasihat kepada kerajaan berkaitan langkah perlu diambil dalam pelan pemulihan negara. Katanya, beliau ikhlas menggalas tanggungjawab itu tanpa mengambil sebarang bayaran kerana dengan niat mahu membantu kerajaan.

(Pengerusi Majlis Pemulihan Negara (MPN),Tan Sri Muhyiddin Yassin semasa di Majlis Pemimpin Bersama Masyarakat dan Pelancaran Jentera Perikatan Nasional (PN) Peringkat Kelantan di sini)

Jelasnya, khidmatnya akan terhenti jika rakyat sudah tidak mahukannnya dan bukan orang Politik yang menilai.  Mengulas lanjut, beliau turut menyifatkan ada kalanya kenyataan yang dibuat orang politik mempunyai muslihat politik.  Tambahnya keberadaan beliau dalam MPN adalah untuk membantu negara dan apa keputusan yang diusulkan kepada kerajaan hendaklah mengikut dasar kerajaan sedia ada.  "Contohnya waktu kita buat keputusan untuk buka sempadan negara, apa yang diputuskan oleh Majlis Pemulihan Negara seboleh mungkin awal Januari tapi nampak kerajaan menangguh-nangguh baru bulan April dibuka tapi usul sudah datang daripada kita kenapa kita minta disegerakan ialah kalau lagi lama tutup sempadan bermakna ekonomi kita tidak akan berkembang," katanya selepas merasmikan Majlis Pemimpin Bersama Masyarakat dan Pelancaran Jentera Perikatan Nasional (PN) Peringkat Kelantan di Tanah Merah,Kelantan.Hadir sama Menteri Besar Kelantan, Datuk Ahmad Yakob.


Setinggan punca utama lambakan sampah di Sungai Tebrau

JOHOR BAHRU, 2 Julai - Kawasan kediaman setinggan, menjadi antara punca utama kepada lambakan sampah di Sungai Tebrau, di sini.  Menteri Besar, Datuk Onn Hafiz Ghazi berkata, pemantauan di sungai tersebut mendapati rata-rata sampah terdiri daripada sisa domestik, dan dibuang daripada rumah. Susulan itu, kerajaan negeri akan mengambil langkah yang lebih strategik, bagi mengenakan tindakan ke atas rumah setinggan dalam negeri, untuk menangani masalah sampah di sungai.

(Menteri Besar, Datuk Onn Hafiz Ghazi)

Sebanyak tiga tan sampah dikutip setiap hari, di sungai di Johor Bahru dengan rekod tertinggi, 85 tan sampah dikutip di Sungai Tebrau, pada Januari lalu. Manakala Sungai Skudai mencatatkan sehingga 70 tan sampah, dalam tempoh sebulan.  Bagi merancakkan usaha membersihkan sungai, Kerajaan Negeri, menerusi Jabatan Pengairan dan Saliran (JPS) akan menggerakan dua bot `Scavenger’, setiap hari, bagi mengutip sampah. "Setakat ini yang buat kerja pembersihan selain JPS ialah PBT, PBT membelanjakan puluhan ribu sebulan untuk membersihkan sungai-sungai, jadi antara perkara yang kita nak buat dekat sungai, mungkin bincang dengan datuk bandar, dengan datuk DO, ialah untuk kita tambah lebih banyak 'log boom' supaya kita boleh perangkap lebih banyak sampah," katanya selepas merasmikan Pelancaran Kempen Johor Bersih @ Sungai Tebrau, dan Pelancaran `Scavenger Boat’ di sini.  Bilangan bot Scavenger akan ditambah, sekiranya terbukti keberkesanannya dalam menangani lambakan sampah di sungai di Johor.  Beliau juga akan meninjau kawasan air terjun dalam negeri, serta setiap kawasan pelancongan, bagi menilai tahap kebersihan lokasi.  Dalam pada itu, beliau turut memberitahu, kerajaan negeri merancang memindahkan kira-kira 54 perkampungan setinggan di sekitar bandar raya ini membabitkan lebih 50,000 penduduk ke kawasan yang lebih terancang pada masa depan.Onn Hafiz Ghazi berkata, butiran bagi perkara tersebut sedang dibincangkan dan maklumat lanjut akan dimaklumkan kelak.


TH menyediakan rawatan pergigian untuk jemaah haji Malaysia

MAKKAH, 2 Julai - Demi memastikan jemaah Malaysia sihat dari pelbagai sudut, Tabung Haji (TH) turut menyediakan perkhidmatan perubatan gigi di tanah suci.  Pegawai Perubatan Pergigian, Dr Norhayati Abas berkata meskipun peranan mulut dan gigi dilihat kecil, tetapi ia masih penting bagi mengelakkan gangguan kesihatan gigi Jemaah yang menganggu ibadah mereka.  "Satu kita kena fahamlah mulut ini bukan sekadar untuk makan. Kita tahu makanan yang sihat, makanan yang mencukupi sangat penting untuk memberi tenaga kepada jemaah, tapi jangan lupa sebutan makhraj bacaan dalam solat kita pun turut penting untuk jaga contoh Al-Fatihah, sebutan huruf itu kalau gigi tidak strong contoh gigi yang longgar macam mana nak sebut dengan betul," katanya.

(Pegawai Perubatan Pergigian, Dr Norhayati Abas)

Pakar Periodontik, Dr Norhayati yang berpeluang berkhidmat di Makkah buat kali pertama turut dibantu seorang jururawat dan seorang pembantu pembedahan dan mereka akan bertugas setiap hari dengan menawarkan perkhidmatan tampalan, cabutan, pembersihan karang gigi dan sebagainya.  Sementara itu para jemaah haji yang ditemui media berkata dengan adanya klinik rawatan gigi ini membantu jemaah yang ada masalah gigi.  "Dalam keadaan cuaca yang panas, ditambah dengan masalah sakit gigi, memang akan menyebabkan emosi jemaah terganggu. Tapi alhamdulillah dengan kemudahan yang disediakan pihak tabung haji, masalah tersebut dapat diselesaikan dengan segera," kata jemaah haji Muhamad Hafiz Suhaimi Secara umum kalau kita sakit gigi dekat sini pastinya gigi itu membawa denyutan kepada sakit kepala lah, dan hal ini mungkin sedikit sebanyak memang saya rasa akan mengganggu kita punya ibadah," kata jemaah haji Enawaty Anuwar.


MB Selangor tidak nafi ada cadangan roboh Stadium Shah Alam

KUALA SELANGOR, 2 Julai - Menteri Besar Selangor Datuk Seri Amirudin Shari tidak menafikan adanya cadangan untuk merobohkan Stadium Shah Alam.Bagaimanapun, Amirudin berkata pihaknya akan menjelaskan secara terperinci mengenai cadangan pembangunan terbaharu stadium tersebut pada 16 Julai ini.“Ia (meruntuhkan stadium) merupakan satu pilihan sejak dari awal lagi… Kita akan jelaskan kemungkinan pada 16 Julai bersempena hari pembukaan Stadium Shah Alam, sekarang masih pramatang tidak elok untuk saya huraikan sebab ia melibatkan perbincangan dengan banyak pihak,” katanya kepada pemberita selepas merasmikan Jelajah Selangor Penyayang di Stadium Utama Kuala Selangor di sini hari ini.

(Menteri Besar Selangor Datuk Seri Amirudin Shari (lima, kiri) bergambar bersama penerima Bantuan Sihat Selangor pada Program Jelajah Selangor Penyayang di Stadium Kuala Selangor hari ini./ Foto Bernama)

Beliau berkata stadium itu mempunyai pelbagai masalah antaranya bumbung, sistem perpaipan dan padang.“Sebenarnya pihak Persatuan Bola Sepak Malaysia (FAM) beri status kurang selamat (kepada Stadium Shah Alam) kerana bumbung stadium yang terbang… Jadi kita bincang dengan FAM bagaimana nak buat, jika kita baiki dengan segera, kita hanya betulkan bumbung tetapi yang lain akan kekal masalah. Kita tidak mahu ia seperti itu,” katanya.Amirudin berkata cadangan pembangunan stadium itu akan mengambil masa sekurang-kurang dua tahun selain dijangka siap seiring dengan pembinaan Aliran Transit Ringan (LRT) 3 dijajaran berdekatan.“Sudah pasti kita tidak mahu ketinggalan dari sudut teknologi, kalau kita mahu buat, kita buat bagi sempurna selain, cadangan pembangunan ini  telah dinilai oleh kumpulan profesional secara teknikal,” katanya.- BERNAMA


'Jihad Memerangi Orang Tengah' main peranan dalam perkasa agenda sekuriti makanan - PM

KUALA LUMPUR, 2 Julai - Sudah tiba masanya seluruh gerakan koperasi menyahut seruan ‘Jihad Memerangi Orang Tengah’, dengan memainkan peranan lebih signifikan dalam memperkasakan agenda sekuriti makanan negara.  Menurut Perdana Menteri Datuk Seri Ismail Sabri Yaakob, model perniagaan koperasi itu sendiri dilahirkan bagi memendekkan rantaian bekalan, dengan mengurangkan peranan dan penglibatan orang tengah, sekali gus berupaya menstabilkan harga barangan keperluan di pasaran.

(Perdana Menteri Datuk Seri Ismail Sabri Yaakob semasa merasmikan Majlis Sambutan Bulan Koperasi Kebangsaan 2022di Pusat Pelancongan Malaysia (MATIC) di sini)

Jelasnya, kerajaan juga memerlukan kerjasama semua pihak khususnya daripada Suruhanjaya Koperasi Malaysia (SKM) dan Angkatan Koperasi Kebangsaan Malaysia Berhad (ANGKASA) dengan memberi fokus memperkasa pembangunan gerakan koperasi dalam penguasaan rantaian bekalan. "Dengan bilangan koperasi yang besar serta kekuatan lebih 20 peratus populasi negara, gerakan koperasi secara kolektif mempunyai kuasa mempengaruhi kos sara hidup Keluarga Malaysia dengan berkesan. Justeru, Gerakan koperasi perlu diperkukuh di setiap peringkat rantaian bekalan makanan termasuk pemasaran barangan pada harga yang kompetitif," katanya semasa  berucap sempena Majlis Sambutan Bulan Koperasi Kebangsaan 2022 (BKK22) di Pusat Pelancongan Malaysia (MATIC) di sini.  Tambah Perdana Menteri lagi, sektor koperasi kini menjadi penyumbang ketiga terbesar kepada ekonomi negara.  Pada hari ini, terdapat sebanyak 14,834 buah koperasi berdaftar di bawah SKM dengan jumlah keahlian seramai 7.1 juta.  Gerakan koperasi juga mempunyai modal saham dan yuran terkumpul sebanyak RM16.5 bilion, dengan aset berjumlah RM155 bilion serta perolehannya mencecah RM37.9 bilion.  Angka itu boleh dipertingkatkan apabila kesedaran dan minat menyertai koperasi, menjadi satu gaya hidup yang akan menyumbang kepada kemakmuran sosio ekonomi negara.


Tabung Agromakanan bantu koperasi kembangkan industri agromakanan - PM

KUALA LUMPUR, 2 Julai - Suruhanjaya Koperasi Malaysia (SKM) sedang menjenamakan semula kedai-kedai koperasi di seluruh negara secara berperingkat di bawah satu jenama, CoopMart bagi menyeragamkan model perniagaan mereka.  Menurut Perdana Menteri, Datuk Seri Ismail Sabri Yaakob, Kerajaan bersetuju agar bantuan Tabung Agromakanan yang dikawal selia oleh Bank Negara Malaysia diperluaskan kepada koperasi yang terlibat dalam sektor ini.

(Perdana Menteri, Datuk Seri Ismail Sabri Yaakob ketika berucap sempena Majlis Sambutan Bulan Koperasi Kebangsaan 2022)

Peruntukan sebanyak RM100 juta di bawah Tabung Agromakanan akan diletakkan di bawah SKM bagi membantu koperasi mengembangkan industri agromakanan khususnya penternakan ayam.  Jelasnya, kerajaan berharap langkah ini dapat membantu koperasi meningkatkan pengeluaran makanan, seterusnya mengurangkan masalah kenaikan harga barang yang memberi impak besar kepada Keluarga Malaysia.  Kerajaan juga bersetuju agar koperasi-koperasi diberi kuota pekerja asing supaya urusan perladangan dapat berjalan dengan lancar.  Selian itu, Kerajaan menyokong penubuhan Koperasi Rakyat BR 2.0 Malaysia Berhad atau BR 2.0, sebuah entiti koperasi yang baharu ditubuhkan di bawah Akta Koperasi 1993[Akta 502] dan dikawal selia oleh SKM. "BR 2.0 juga dijangka memainkan peranan lebih besar iaitu membantu membangunkan sektor koperasi serta Perusahaan Mikro, Kecil dan Sederhana (PMKS) dan seterusnya menyumbang kepada pembangunan ekonomi negara.Penubuhan BR 2.0 turut membolehkan Keluarga Malaysia melabur dan memiliki saham dalam koperasi seperti mana Bank Rakyat dengan jangkaan pulangan yang baik," katanya ketika berucap sempena Majlis Sambutan Bulan Koperasi Kebangsaan 2022 (BKK22) di Pusat Pelancongan Malaysia (MATIC) Kuala Lumpur  Tambah Perdana Menteri peruntukan sebanyak RM10 juta diberikan kepada Kementerian Pembangunan Usahawan dan Koperasi bagi membiayai penganjuran aktiviti-aktiviti kolaborasi strategik bersama persatuan dan Badan Bukan Kerajaan (NGO) seperti penganjuran pameran dan ekspo.


50,000 dijangka hadir ke JAKM Kelantan

(Annuar ketika mempengerusikan Mesyuarat Perbincangan Penyelarasan Tapak Jelajah Aspirasi Keluarga Malaysia Kelantan)

KOTA BHARU, 2 Julai- Seramai 50,000 pengunjung dijangka menghadiri Jelajah Aspirasi Keluarga Malaysia (JAKM) edisi keenam yang bakal diadakan di Stadium Sultan Muhammad Keempat, di sini bermula 22 hingga 24 Julai ini.Menteri Komunikasi dan Multimedia merangkap penyelaras JAKM siri Kelantan, Tan Sri Annuar Musa berkata pihaknya optimis sasaran itu dapat dicapai."Kelantan mempunyai tempat paling besar dalam siri jelajah dan saya yakin akan melibatkan penyertaan paling ramai tetapi saya juga nak tengok program jelajah siri Kelantan ini paling ramai kunjungannya."Jadi kita akan menentukan program-program menarik sepanjang tiga hari penganjuran JAKM ini," katanya.

Beliau menyatakan demikian selepas mempengerusikan Mesyuarat Perbincangan Penyelarasan Tapak Jelajah Aspirasi Keluarga Malaysia Kelantan di Stadium Sultan Muhammad Keempat, di sini hari ini.Ditanya mengenai tarikan utama pengunjung ke JAKM itu, Annuar berkata pihaknya sedang merancang antaranya Wacana Ulama Nusantara melibatkan ulama terkenal negara ini, Indonesia dan Thailand.Selain, persembahan Muay Thai Antarabangsa dan pawagam terbuka.